
הכנסת העשרים
מושב שני
<פרוטוקול מס' 173>
מישיבת ועדת החינוך, התרבות והספורט
יום שלישי, י"ב באדר ב התשע"ו (22 במרץ 2016), שעה 12:30
<סדר היום:>
<עתיד ביה"ס ברנקו וייס בפרדס חנה כרכור>
נכחו:

<חברי הוועדה:> 
יעקב מרגי – היו"ר

מירב בן ארי 
יעל כהן-פארן 

חברי הכנסת:
איילת נחמיאס-ורבין
איציק שמולי
<מוזמנים:> 
	זלי מרון
	–
	מפקח מחוז חיפה, משרד החינוך

	יחיאלה ארבל
	–
	מ.א., מנהלת השירות לשיקום נוער, משרד הרווחה והשירותים החברתיים

	רעות הרוש
	–
	מפקחת מחוזית, משרד הרווחה והשירותים החברתיים

	אפרת לינקובסקי
	–
	מפקחת, משרד הרווחה והשירותים החברתיים

	דוד יאסו
	–
	מנהל אגף קליטת עולי אתיופיה, משרד העלייה והקליטה

	רן גלר
	–
	מזכיר וגזבר המועצה המקומית פרדס חנה-כרכור

	אילנה זגול
	–
	מנהלת מחלקת החינוך, מועצה מקומית פרדס חנה-כרכור

	תמי ברששת
	–
	עובדת סוציאלית, מנהלת אגף רווחה וקהילה, המועצה המקומית פרדס חנה-כרכור

	הגר פרי יגור
	–
	חברת המועצה המקומית פרדס חנה-כרכור

	דוד יעקב
	–
	הסתדרות המורים

	עפרה פרידמן
	–
	עורכת דין, יו"ר עמותת ידידי המפתנים

	יהודית קידרון
	–
	עמותת ידידי המפתנים

	ליאור שורץ
	–
	מנהל מפתן חטיבת הסדנאות

	דן מיכאל אהרון
	–
	אזרח מודאג

	חוה אוה אהרון
	–
	אזרחית מודאגת

	איציק לוי
	–
	אב ואזרח מודאג

	שרון סטריק-חמו
	–
	אמא ואזרחית מודאגת

	יגאל אבן זיו
	–
	אב מודאג

	עמוס דדון
	–
	אבא ואזרח מודאג

	ורד הרוש
	–
	אמא לילדה בסדנאות

	ענת קורן
	–
	אמא לילדה שלומדת בסדנאות


לרשימת השדלנים שנכחו בדיון – ראו בקישור זה.

<מנהלת הוועדה:>
יהודית גידלי
<רישום פרלמנטרי:>
ר.כ., חבר המתרגמים
<עתיד ביה"ס ברנקו וייס בפרדס חנה כרכור>
<היו"ר יעקב מרגי:>
שלום לכולם. אני מתכבד לפתוח את ישיבת ועדת החינוך, התרבות והספורט של הכנסת. 22 במרס 2016, י"ב באדר ב' התשע"ו. כפי שהזכרנו, היום הילדים התחפשו ואנחנו כאן. 
הנושא – עתיד בית הספר ברנקו וייס בפרדס חנה כרכור, שלא אחת דיברה איתי על כך חברת הכנסת איילת נחמיאס ורבין, אני אתן לה להתייחס. הכותרת דרמטית – עתיד בית הספר ברנקו וייס בפרדס חנה כרכור. בבקשה.

<איילת נחמיאס ורבין (המחנה הציוני):>
אתה יודע, עתיד בני הנוער שלנו, עתיד הילדים הוא באמת-. ואני יודעת את יחסך לנושא, גם כיושב ראש ועדת חינוך וגם בכלל במליאה. אנחנו מדברים על זה הרבה. זה העתיד שלנו, של מדינת ישראל, ואני לא יודעת אם להגיד לצערנו, אבל זאת עובדה שיש בני נוער שזקוקים למערכת תומכת הרבה יותר, למערכת חינוך לא שגרתית, למערכת חינוך שיודעת לטפל באופן אינדיבידואלי, פרטני.

נמצאים כאן גם האנשים שפנו אליה, ההורים, מנהל הסדנאות, הדר פרי-יגור, חברת מועצה. נמצאות כאן עפרה פרידמן, יחיאלה וסליחה שאני ברגע זה לא זוכרת את כל השמות, אפרת, שהן מעורבות במערכת מפתן, בהתנדבות צריך להגיד. זה מאד מאד חשוב.

<קריאה:>
לא כולן.

<איילת נחמיאס ורבין (המחנה הציוני):>
לא כולן, אבל רובן מעורבות בהתנדבות במערכת מתפן ואני מכירה את מפתן, את המערכת - - -

<היו"ר יעקב מרגי:>
זה עוד קיים?

<איילת נחמיאס ורבין (המחנה הציוני):>
כן.

<היו"ר יעקב מרגי:>
וטוב שקיים. 

<איילת נחמיאס ורבין (המחנה הציוני):>
וטוב שכך. נכון, אבל יעקב, אתה יודע, אני כבר לפני קצת פחות מ-20 שנה הלכתי לראשונה לבית ספר של מפתן, להרצות שם בנושא אזרחות ודמוקרטיה, דברים ש - - -

<היו"ר יעקב מרגי:>
לא, אני אגיד לכם למה. שלא תיקחו את זה למקומות אחרים. פשוט זה מחזק. אני חושב ואני רוצה להאמין שאני טועה ואני חוזר על זה כמעט בכל דיון. אני ממרומי גילי, אל תסתכלו, זה הכל קוסמטיקה, ממרומי גילי - - -

<איילת נחמיאס ורבין (המחנה הציוני):>
בש"ס הם נראים צעירים.

<היו"ר יעקב מרגי:>
ממרומי גילי אני טוען שמערכת החינוך של מדינת ישראל לא השתנתה, למרות כל השינויים שנעשו בה. אני יציר כפיה של מערכת החינוך הממלכתית ואני מכיר את מערכת החינוך הממלכתית היום ואני שם מערכת שעות על מערכת שעות, כאילו לא קרה כלום בגלובוס. אותו דבר. אז כשאתם אומרים לי שמפתן עוד קיים, אני יודע שאני כנראה לא טועה, לצערי הרב. 

<איילת נחמיאס ורבין (המחנה הציוני):>
ושאתה לא כל כך מבוגר כמו שאתה טוען. אני אומר לך באמת, העניין - - -
<היו"ר יעקב מרגי:>
את מוכנה לחתום על זה?

<איילת נחמיאס ורבין (המחנה הציוני):>
כן. אני מוכנה לתת פתק לאשתך. מה שאני מנסה לומר בעניין הזה - - -

<קריאה:>
לא נראה שאתה צריך להסביר.

<היו"ר יעקב מרגי:>
אדרבא. גם בזה הצלחתי. כי אם אני ארדים את הדיון, אני אומר הכל. אני גיריתי אתכם, תתעמתו איתי, בבקשה.

<איילת נחמיאס ורבין (המחנה הציוני):>
ואני רוצה באמת לדבר על אותם בני נוער בבית הספר סדנאות, שצריך לומר, בית הספר הזה היה קרש ההצלה שלהם, של הרבה מאד בני נוער. מקום שבו, אתה יודע, באמת מקום מפלט שהיה צריך באמת טיפול אינדיבידואלי בבני נוער. 

אני רוצה להקריא קטע, אני לא נוהגת לעשות את זה ואני כמובן לא אפגע בפרטיות של מי ששלחה לי את זה, של אחת האימהות. היא פשוט כתבה משהו כל כך נוגע ללב. והיא כותבת את זה אפרופו ההחלטה על סגירת המערכת המיוחדת הזאת:

"הגישה בסדנאות היא שאין תלמיד שלא יכול להצליח ואין תלמיד שלא מאמינים בו והתוצאות נראות על ילדינו. הם מגיעים בשמחה לבית הספר, ילדים שרוב התעודה שלהם הייתה שלילית בבית הספר היסודי ובחטיבת הביניים ממנה הגיעו ומצליחים להגיע לממוצע של 80-90. יותר מזה, הרבה מהם זכאים לגשת לבחינות הבגרות ומוציאים תעודת בגרות מלאה או חלקית. בנוסף יש בבית הספר סדנאות מקצועיות", ואנחנו מבלים כל כך הרבה שעות כאן בלדבר על החינוך הטכנולוגי.

"סדנאות מקצועיות שמאפשרות לתלמידים לצאת עם מקצוע ביד. אין עוד בית ספר מקצועי באזורנו. בנוסף, רוב התלמידים שגרים בפרדס חנה-כרכור הגיעו מבית הספר החקלאי שמשם נפלטו. התכנית של המועצה היא להחזירם אל בית הספר שפלט אותם ולא נתן להם מענה". 

"הצעד הזה מהווה עבורם קטיעה אכזרית של הרצף שהתחילו בסדנאות. רצף של אמונה בעצמם וביכולות שלהם" – זה מצמרר – "ואפשרות לצאת עם תעודת בגרות שתאפשר להם להתחיל את חייהם כשווה בין שווים. במיוחד לאלה שעולים לכיתה י"ב, כמו הבת שלי, שזו שנה קריטית וחשובה בכל הנוגע לבגרויות. בתי, שלא הצליחה לעמוד בדרישות הלימודיות של בית הספר החקלאי, היא אחת התלמידות המצטיינות בסדנאות. נמצאת במקום של 5 יחידות בגרות באנגלית ו-13 יחידות בתקשוב. נמצאת במשלחת למסע לפולין וגאה מאד בהישגיה. אם היא תחזור ללמוד בבית הספר החקלאי – כל הישגיה עלולים לרדת לטמיון".

"חשוב לי להדגיש את עבודת הקודש שעושים אנשי צוות המורים ומנהל בית הספר. אני פונה אליכם בבקשת עזרה להסיר את רוע הגזרה, לגרום לשינוי ההחלטה לסגור את הסדנאות ולאפשר לילדינו ולעוד הרבה ילדים בעתיד, ללמוד בבית ספר ששם על דגלו את הערכים – אמונה ביכולת של כל אחד ואחת, העצמה, כבוד והערכה. על החתום – ענת". אני אשאיר את שם המשפחה שלה שמור במערכת.

אני מוכרחה להגיד לך שאני קיבלתי עוד מכתבים כאלה. אני גם דיברתי ובאתי בדברים עם משרד החינוך. אני לא מיד פניתי אליך. כפי שאתה יודע יעקב, אני נותנת הזדמנות גם למערכת החינוך, שאני מכבדת מאד את מיכל כהן, מנכ"לית המשרד. דיברתי עם מנהלת המחוז. אני אומרת לכם, לא הצלחתי להשתכנע, כי גם אחרי שמנהלת המחוז דיברה איתי, המשכתי לקבל פניות מהורים.

המצוקה שלהם היא גדולה ואנחנו באים אליך היום לסעד. תודה.

<היו"ר יעקב מרגי:>
תודה. יש מישהו מהאורחים שהוא מבית הספר? תפקיד כלשהו?

<איילת נחמיאס ורבין (המחנה הציוני):>
ליאור, מנהל בית ספר סדנאות. 

<היו"ר יעקב מרגי:>
כן? מה המיוחד בבית הספר, ספר לי. מעבר למכתב ששמנו וציינו, ואנחנו יודעים, למרות שאנחנו יודעים תשמיע לנו. אנחנו יודעים כמה אפשר להצליח עם אותם נערים שאתם משקיעים בהם. אנחנו רואים את זה. זה מדע מדויק. לוקחים אותם בטיפול אישי, חם ואוהב, זה לא רק פרסומת. 

<ליאור שורץ:>
מה שמיוחד במקום, מבחינת המבנה של המקום, שהוא גם בנוי כמסגרת של הרווחה של מפתן, עם כל הצד המקצועי, כל היתרונות של מפתן, עם מפעל הזנה, כל המערך הטיפולי-חינוכי. מצד אחד הוא חלק מבית ספר אתגרי של ברנקו וייס, של בית הספר החקלאי ברנקו וייס - - -

<היו"ר יעקב מרגי:>
אה, זה חלק מהחקלאי?
<ליאור שורץ:>
אנחנו חלק מהחקלאי, כן. תחת אותו סמל מוסד. 

<קריאה:>
שהוא דבר חדש, שהוא לא היה בעבר.

<היו"ר יעקב מרגי:>
החרב הנדל"נית ירדה מעל - - -

<קריאה:>
ממש לא. ממש לא. 

<הגר פרי יגור:>
לא רק שלא. אתמול הייתי בוועדה המחוזית - - -

<היו"ר יעקב מרגי:>
אני לא רוצה להפסיק אותו. אחר כך. 

<קריאה:>
מרגי, אני מקווה שיש כאן תכנית להגנת עדים, כי מנהל בית הספר ידבר עוד כמה מילים ויפטרו אותו. אז שתהיה תכנית הגנה לגביו.

<היו"ר יעקב מרגי:>
אני מקווה שאנחנו לא במציאות הזאת. 

<איילת נחמיאס ורבין (המחנה הציוני):>
ואם, אז בוא נאמר ככה - - -

<היו"ר יעקב מרגי:>
רגע, איילת, איילת, הפסקנו אותו.

<איילת נחמיאס ורבין (המחנה הציוני):>
לא, לא, שאם יבולע לא, שיהיה ברור ש - - -

<היו"ר יעקב מרגי:>
זה החולשה שלי שאני לא יודע להתאפק ואז אני שואל שאלות או חושב בקול. אז אל תתרגשו כל פעם שאני חושב בקול. בבקשה.

<ליאור שורץ:>
המבנה הזה בעצם מאפשר לנו לקבל נערים ולנסות להתאים להם - - -

<היו"ר יעקב מרגי:>
כמה נערים במסגרת מפתן? נערים, נערות.

<ליאור שורץ:>
כ-110 ילדים. ובעצם המיוחדות של המקום בגלל המבנה, שאנחנו יכולים לתת בעצם מענה, לכל ילד אפשר למצוא בעצם את המקום שבו הוא יוכל לחוות חוויה של הצלחה, ומחוויות של הצלחה אפשר להתחיל להיבנות וזה בעצם הרעיון. 

<היו"ר יעקב מרגי:>
אתה יודע שאצלי זה מובנה. כשאני שומע סיפור הצלחה, לא יודע, זו הפרעה, אז אני מתחיל להתעצב. למה? כי אני יודע כמה כאלה שלא הגענו אליהם ולא הצלחנו איתם. 

<קריאה:>
נכון, אמת, בדיוק. זה תמיד קיים.

<ליאור שורץ:>
אז הנקודה היא שאנחנו לא מוותרים. בגלל המבנה, בגלל גודל הכיתות, המורים מאד מחוברים לתלמידים, הנושא של הקשר האישי, גם המחנכים וגם המחנכים המקצועיים והמורים המקצועיים שנמצאים במסגרת. כל ילד צריך פשוט את המפתח המתאים, כי זה בסופו של דבר - - -

<היו"ר יעקב מרגי:>
תזכיר לי את השם.

<ליאור שורץ:>
ליאור. בסופו של דבר אפשר להגיע אליו.

<היו"ר יעקב מרגי:>
בוא נשים כרגע את הציונות בצד, בסדר? את הרצון ואת המוטיבציה וזה. אתם מקבלים גיבוי, ואני מדבר עכשיו קר: תקציבים, תקנים, אתה מכוסים? או שזה משהו שאתם עושים מעבר למה שמתוקננים למסגרת הזו? הבנת את השאלה שלי?

<ליאור שורץ:>
הבנתי את השאלה. כן, אנחנו - - -
<היו"ר יעקב מרגי:>
מתוקננים, מתוקצבים, רווחה, חינוך, הכל? בסדר.

<איילת נחמיאס ורבין (המחנה הציוני):>
בגלל זה יש להם אגודה. עפרה פרידמן, שיושבת כאן, היא יו"ר אגודת ידידי מפתן. זאת אומרת באמת הם עדיין צריכים, המערכת הזאת עדיין צריכה מערך תומך לחימה.

<היו"ר יעקב מרגי:>
רגע, תקשיבו, בכותרת העתיד – עכשיו שמעתי מה הייחודיות, מה אוכלוסיית היעד, לאן שואפים, מה התוצאות. מאיפה הרגשת הסכנה שאתם חרדים לעתידו של בית הספר? מה קרה? מה יום מיומיים?
<קריאה:>
לא לבית הספר, לילדים. 

<היו"ר יעקב מרגי:>
מה יום מיומיים? סליחה?

<ליאור שורץ:>
אתה רוצה שאני אענה?
<היו"ר יעקב מרגי:>
אם יש מישהו שיכול לענות.

<ליאור שורץ:>
קודם כל חשוב לי להגיד שאני עובד רשות וכעובר רשות הרשות שלנו קיבלה החלטה - - -

<קריאה:>
לא הרשות קיבלה, ראש המועצה קיבל החלטה.

<קריאה:>
אין החלטת מועצה. זו החלטת של ראש - - -

<היו"ר יעקב מרגי:>
אדוני, בוא תקשיב. אתה התפרצת כבר שבע פעמים, אבל אני אשם, סליחה. אני אשם כי לא הסברתי. פה אין קריאות ביניים. חברי כנסת מדי פעם בורח להם, אני סולח להם. אתה תקבל רשות דיבור והפרוטוקול גם יידע מי אתה. דבריך יירשמו. קריאות ביניים זה לא לעניין. זה גם מקשה. אני תמיד אוהב לחוס על אותם עובדים שאנחנו לא רואים אותם, אנשי הפרוטוקול. אחרי זה צריכים לערוך אותו וזה קשה להם. אז בוא, כדי שנמצה את הדיון, באתם ממרחקים והקדשנו זמן שהוא יקר, כי אנחנו בסוף מושב. הנושאים ברשימת הנושאים הם כאלה ואנחנו דוחסים. זה דיון שלישי היום בוועדה. אז אנחנו רוצים למצות אותו, להגיע לתוצאה אפקטיבית. 

בבקשה.

<יחיאלה ארבל:>
ליאור, אתה רוצה שאני אזור לך? אפשר, בבקשה?

<היו"ר יעקב מרגי:>
בבקשה, תציגי את עצמך. בגלל שאת באה לעזור, מרשה לך.

<יחיאלה ארבל:>
שמי יחיאלה ארבל, אני מנהלת את השירות לשיקום נוער במשרד הרווחה. זה השירות שאחראי על כל המפתנים והמיתרים בארץ. אנחנו עבדנו שנים רבות יחד עם הרשות המקומית פרדס חנה-כרכור בשיתוף פעולה מלא. אני הוזמנתי יחד עם אפרת, שהיא הסגנית שלי. אני לא יודעת תאריך בדיוק, אבל זה היה בערך בדצמבר, עם הודעה שהפתיעה אותנו, ללא היוועצות מוקדמת, ללא חשיבה משותפת, על סגירת המפתן. ב-11 בינואר קיבלתי מכתב מראש המועצה חיים געש - - -
<היו"ר יעקב מרגי:>
למה? מה הוא נימק?

<יחיאלה ארבל:>
שהוא סוגר את המפתן.

<היו"ר יעקב מרגי:>
עדיין ראש המועצה הוא חיים געש?

<יחיאלה ארבל:>
כן. כמו המפתן שעדיין גם חיים געש עדיין. דברים טובים צריכים להימשך. אני מוכרחה להגיד גם בשם אנשי משרד חינוך שמפעילים את המפתן, זה החינוך ההתיישבותי שהם לא נמצאים כאן, שגם הם הופתעו באותה מידה. אני דיברתי איתם - - -

<היו"ר יעקב מרגי:>
למה, שושנה מירוצ'ניק לא כאן?

<יחיאלה ארבל:>
לא. 

<זלי מרון:>
לא. לי קוראים זלי מרון, אני המפקח מטעם מחוז חיפה.

<היו"ר יעקב מרגי:>
ואתה בא מטעם משרד החינוך. אוקיי, בסדר. תמשיכי, בבקשה. 

<יחיאלה ארבל:>
אבל - - -

<היו"ר יעקב מרגי:>
תמשיכי בבקשה, בלי אבל, תמשיכי. האבל זה פוליטי. בלי אבל זה פוליטי, זה הקמפיין של איזה משרד.

<יחיאלה ארבל:>
החינוך ההתיישבותי ששוחחתי עם המפקחים שלו, הם מפעילים מטעם משרד החינוך את המפתן, היו מופתעים באותה מידה כמוני. הם לא היו שותפים לא בהחלטה ולא בשיקולי הדעת שהביאו - - -

<היו"ר יעקב מרגי:>
נציג הרשות המקומית נמצא כאן? 

<קריאה:>
כן, בוודאי.

<היו"ר יעקב מרגי:>
אז ניתן לכם גם כן.

<יחיאלה ארבל:>
זה לשאלתך על ההחלטה ומה קרה יום מיומיים.

<היו"ר יעקב מרגי:>
אז אין לך תשובה, רק עובדתית סיפרת לי מה קרה.

<יחיאלה ארבל:>
נכון.

<היו"ר יעקב מרגי:>
בבקשה.

<אפרת לינקובסקי:>
ברשותך, אני רוצה להוסיף.

<היו"ר יעקב מרגי:>
לא, את לא יכולה - - -

<אפרת לינקובסקי:>
חשבתי שאמרת לי בבקשה.

<היו"ר יעקב מרגי:>
אמרתי לך בבקשה. הנוהל הוא פה תציגי את עצמך, את שמך.

<אפרת לינקובסקי:>
אה, אוקיי. אני אפרת לינק ובסקי, אני מפקחת ארצית על שירותי הטיפול במשרד הרווחה של שיקום נוער ומשמשת כסגניתה של יחיאלה ארבל. אמרת בדבריך הבנו מי היא אוכלוסיית היעד ואני רוצה, בכל זאת זה התחום שאני מופקדת עליו כמפקחת על הטיפול בשירות, ואני רוצה לחדד. 

אנחנו דיברנו פה על הישגים לימודיים של ילדים. האוכלוסייה שמגיעה למפתן היא אוכלוסייה רב בעייתית, לא רק בעיתה היא הישגים בלימודים. אנחנו מדברים על בני נוער שבהגדרת משרד הרווחה זה ילדים על קצה רצף הסכנה והניתוק בקהילה. זאת אומרת זה ילדים שצריכים מעטפת של מסגרת קטנה ואינטימית, כי האפיון המרכזי שלהם זה רב בעייתיות, רב ממדיות של בעיות. אנחנו נראה שם בעיות רגשיות קשות, בעיות התנהגויות קשות. ילדים שמטופלים בשירותי מבחן, ילדים שמשוטטים בלילות. 

בואו לא נגיד זה רק הסיפור שיתפרו להם תכנית לימודים אישית כדי שיקבלו את יחידות הבגרות. אנחנו מדברים על תשתית, על מסגרת טיפולית ביסודה, טיפולית חינוכית, שהיא צריכה להיות קטנה ואינטימית ולתת מענה לילדים.

<היו"ר יעקב מרגי:>
אני נוטה להאמין, וזה גם מוכח, שאם הצלחנו להביא את אותה נערה או את אותו נער למצב כזה שהיא בכיתה י"ב והיא זכאית לגשת למבחני בגרות - - -

<אפרת לינקובסקי:>
נכון. אז עמדו כאן עוד דברים - - -

<היו"ר יעקב מרגי:>
אין ספק שהיא טופלה בכל המערכות - - -

<אפרת לינקובסקי:>
אתה צודק מאד. 

<היו"ר יעקב מרגי:>
ברב מערכתיות. אני אתן למשרד החינוך ולנציגות הרשות המקומית, אבל לפני כן אני רוצה שנעשה חסד קודם כל עם אלה שביקשו לדבר. אז עורך דין עפרה פרידמן, בבקשה.

<עפרה פרידמן:>
כן, שלום. אני יושבת ראש עמותת ידידי המפתנים, זו עמותה שפועלת על טהרת ההתנדבות. כולנו, יהודית קידרון שלצידי, שהיא גם הסגנית שלי, הייתה בעבר מנהלת הרשות לשיקום נוער במשרד הרווחה ועברה לפעילות בעמותה. מכיוון שהאנשים שנמצאים שם נדבקו בחשיבות של העשייה לטובת הילדים שנמצאים במסגרות האלה. זה מה שמדריך אותנו, זה מה שמוליך אותנו ולכן אנחנו גם נמצאים כאן.

כששמענו שעומדים לסגור את המפתן בפרדס חנה, אמרנו איפה אנחנו יכולים להתגייס ולעשות, כי יש לנו לצערנו כבר ניסיון עם מסגרות כאלה שנסגרו, ושהילדים האלה לא מצאו את מקום – לא בקהילה ולא במסגרת חלופית, ואנחנו יודעים מה עולה בגורלם. ולכן, רגע אחד לפני שזה קורה, אנחנו נמצאים פה ובעצם פונים בבקשה לעזרה, באמת, להתגייס ולהבין שאם רוצים לעשות חסד באמת עם הילדים שהמסגרות הנורמטיביות, ואדוני, חבר הכנסת מרגי שאל קודם – מה, עדיין יש מפתנים?

אז עם כל הקדמה וכו', יש עדיין את אלה שנופלים בקצה ומחוץ למסגרת ושאין להם מענה ובדיוק בשבילם אנחנו פה.

<איציק שמולי (המחנה הציוני):>
מישהו יכול להסביר לוועדה מה הסיבה הרשמית ומה הסיבה הלא רשמית לסגירה?

<היו"ר יעקב מרגי:>
הרשות המקומית. אחר כך אני אתן לרשות המקומית. אני עדיין לא שם. 

<עפרה פרידמן:>
אני רק שואלת שאלה ומקווה שזו לא איזו שהיא גחמה - - -

<היו"ר יעקב מרגי:>
אני יכול לשאול שאלה נוספת כדי לדעת ולנסות. התלמידים והתלמידות הם כולם תושבי פרדי חנה?

<יחיאלה ארבל:>
לא. 

<היו"ר יעקב מרגי:>
כמה מתוכם - - -

<יחיאלה ארבל:>
כמחציתם לא תושבי פרדס חנה וחלקם ילדים של פנימיות טיפוליות של הרווחה.

<היו"ר יעקב מרגי:>
כמה מתוכם - - -

<יחיאלה ארבל:>
חצי-חצי.

<הגר פרי יגור:>
49 מפרדס חנה, 35 חיצוניים. 
<היו"ר יעקב מרגי:>
יפה, תודה. איך הגענו ל-170?

<הגר פרי יגור:>
לא, אני לא ספרתי את כיתות י"ב שמסיימים, שזה עוד 28.

<היו"ר יעקב מרגי:>
תודה. בבקשה, תסכמי.

<עפרה פרידמן:>
אז אני אומרת, אנחנו באמת באים פה מתוך ניסיון, כי אנחנו יודעים איזה טיפול נצרך כרגע. למשל, לאחרונה נסגר מפתן בפתח תקווה, ואם מישהו ישאל איפה נמצאים הילדים האלה שנפלטו מאותה מסגרת ומה יהיה גורלם של אותם ילדים שהיום עוברים למסגרת אחרת ולא יוכלו להשלים למשל את המבחן של הסיווג המקצועי של העתיד שלהם, שהוא ממש קריטי. 

<היו"ר יעקב מרגי:>
תשאירי לנו כמה שאלות בהמשך הדיון. תודה.

<עפרה פרידמן:>
אז אנחנו פונים ומבקשים לעצור את זה.

<היו"ר יעקב מרגי:>
הנושא ברור. איציק לוי, אזרח מודאג.

<איציק לוי:>
מודאג מאד. אני יחסית תושב חדש בפרדס חנה. אני דווקא בא - - -

<היו"ר יעקב מרגי:>
אתגרת אותנו. אתה אומר אזרח, מאיפה? כמה שנים? אני לא מפספס כלום. אמרת יחסית חדש, כמה שנים זה?

<איציק לוי:>
שש שנים. 

<היו"ר יעקב מרגי:>
ומאיפה באת, אם מותר?

<איציק לוי:>
חולון והרצלייה. חולון ואחר כך הרצלייה. חולון שזאת עיר הילדים - - -

<היו"ר יעקב מרגי:>
הולך ועולה עשית. 
<איציק לוי:>
אני חושב שהגעתי למקום מצוין.

<היו"ר יעקב מרגי:>
כן, אמרתי, הולך ועולה. עשית את זה בהדרגה.

<איציק לוי:>
מה שאני רוצה להגיד, אני דווקא רוצה להתייחס לאמירה שלך לגבי אלה שנפלטו. אני מנהל מפעל שהוא מפעל נגרות ולצערי הרב, אני אומר לצערי הרב, יש איתי חברה שבשיקום שלא הגיעו למקומות האלה, שהם במסגרת מבחן. זאת אומרת הם נמצאים בבתי כלא של נוער או עוברים כרגע לבתי כלא של מבוגרים, כי הם כבר עברו את הגיל, והם נמצאים אצלי בשלב הזה שהם כבר עברו את כל הפשעים וכל מה שהם עשו, כי הם לא הגיעו למקום המצוין הזה.

בתור אחד שעבר הרבה מסגרות חינוך, בתור אחד שעזב, אני נחלוואי בעברי, איש תנועות נוער, ואני יודע את העיקרון של העשייה למען האחר, שזה מאד מאד חשוב. די הדביקו, לפחות לי, את הסטיגמה הזאת שאני הילד שלי לומד בחקלאי פרדס חנה, אז אני לא רוצה שהסדנאות יגיעו. זה לא בא משם בכלל. יכולים לבוא אלי לעבודה ולראות איזו עבודת קודש אנחנו עושים עם החברה האלה, שאנחנו לצערנו משקמים עכשיו מבתי הכלא וזה ההבדל. זה ההבדל בין עבודת הקודש שהבחור הזה עושה ואנשי הרווחה האלה.
<היו"ר יעקב מרגי:>
תודה. נתנו לאזרח מודאג, עכשיו יש אמא מודאגת. שרון.

<שרון סטריק-חמו:>
ברשותך, אני אמשיך בסוף. 

<היו"ר יעקב מרגי:>
יגאל אבן-זיו, בבקשה. אתה רואה, הגיע זמנך גם בלי קריאות ביניים.

<יגאל אבן-זיו:>
כן, תודה. אבל אתה יודע, לתקן תוך כדי וחוץ מזה מלמדי השכלתי, אז זה בסדר. אני יגאל אבן-זיו, אני גמלאי צה"ל ואני פועל בהתנדבות במספר מישורים. אחד מהם, אני מוציא משלחות נוער לפולין, דווקא של ילדים ונוער בסיכון, מרשתות נעמ"ת, אופק, אמי"ת וכל החברה האלה, גם של ברנקו וייס, מכל הארץ, וב-5 באפריל אני מוציא גם משלחת של כנפיים של קרמבו. עשיתי את זה כבר כמה פעמים, אני עושה את זה עוד פעם. 

במקביל אני מנהל את מרכז ההנצחה לחילי חיל החימוש בנתניה ואני פועל חברתית באופן עצמאי לחלוטין. לסדנאות התוודעתי לפני כשלוש שנים, כשנפתה אלי אחת המורות והמנהלת, שהם פותחים מגמה למסגרות ואימצתי להם תהליך די ארוך שלקח קרוב לשנתיים, יחידה צבאית שתאמץ אותם ותטפל בהם ואת התשבחות ליאור יכול להגיד על התהליך הזה, מה שקורה לאותם ילדים שעוברים את אותו תהליך. 

לצערי, במידה והסדנאות יפורקו או ייעלמו, הדבר הזה ילך גם כן לאיבוד. אבל אני באתי לכאן לדבר בנוסף כתושב מדינת ישראל מודאג, כאזרח פרדס חנה מובהל, וגם כאב לילדים. ברוך השם שבעה ילדים. 

<היו"ר יעקב מרגי:>
שיהיו בריאים. 

<יגאל אבן-זיו:>
שישה בנים ובת אחת. אני ספרתי. אני רוצה להתייחס לכמה דברים שנאמרו כאן. תראו, המחלקה לחינוך התיישבותי לא בחינם לא נמצאת כאן, כי פשוט היא הועלמה. זאת אומרת, התקבלה החלטה שהחינוך ההתיישבותי הוא כבר לא מטפל בחקלאי פרדס חנה וזה עובר למחוז חיפה. התקבלה החלטה על ידי הרשות, זאת אומרת נטרלו את כל מי שהיה יכול להתעסק בזה. 

כנ"ל חרב פפיות עומדת מעל ראשה של רשת ברנקו וייס. ברנקו וייס כנראה ולהערכתי אני לא טועה, בשנה הבאה היא כבר לא תמשיך, כי בית הספר הזה יהפוך להיות בית ספר מקיף פרדס חנה, ולא צריך את ברנקו וייס. אז גם הוא ייעלם משם. אבל זה למטרייה הכללית, איך מנטרלים התנגדויות בצרוה מאד מתוחכמת. אז כשתברר עם החינוך ההתיישבותי למה הוא לא פה, זה בערך התשובה שתקבל. גם תקבל מהם את התשובה שגם הם לא ידעו, כי הם לא ידעו על התהליך הזה, גם לא התייעצו איתם בסיפור.

<היו"ר יעקב מרגי:>
תודה.

<יגאל אבן-זיו:>
לא סיימתי. 

<היו"ר יעקב מרגי:>
בבקשה. תסיים. אני מאפשר לך. 

<יגאל אבן-זיו:>
תראו, בית הספר הזה הוא לא רק רווחה, הוא נהפך ברבות הימים לבית ספר אזורי לילדים לא רק של רווחה, גם לילדים עם בעיות רגשיות ועם בעיות אחרות, שהסדנאות, שנקראו סדנאות ושהשם שלהן הוא סדנאות, טיפלו בהם ומצאו להם פתרונות פנטסטיים.

פרדס חנה קיבלה לא מכבר את פרס החינוך. הילדה שייצגה את פרדס חנה בשיחה הזאת היא בוגרת הסדנאות. להערכתי, אם אותה ילדה הייתה נשארת בחקלאי ולא עוברת לסדנאות, היא לא הייתה מייצגת, גם לא הייתה מגיעה להישגים האלה בעניין הזה. 

רווחה, אני הייתי מבקש לשמוע גם מכם כמה ארוחות ביום אתם נותנים לילדים. זה שלוש ארוחות ביום שהילדים מקבלים. במעבר לחקלאי – אין פתרון לעניין הזה. אין להם פתרון להסעות, הם כנראה גם לא יגיעו, ויש לא מקצת מהילדים, בעקבות אותן תרומות של אותה גברת, שמקבלים גם דמי כיס. 

<יחיאלה ארבל:>
לא, זה באמצעות הרווחה. משרד הרווחה מממן. 
<יגאל אבן-זיו:>
סליחה שלקחתי את הקרדיט.

<היו"ר יעקב מרגי:>
אז הוא מעביר לכם את הקרדיט, אוקיי, תודה. 

<יגאל אבן-זיו:>
הילדים האלה, שיגיעו לחקלאי, למסגרת הזאת, יכול להיות שהרעיון בגדול הוא ענק, הוא יפה, אבל זה צריך לעבור תהליך, והתהליך הזה צריך לקחת מספר שנים. מספר ילדים נכון להיום, סביב ה-32 שהם ילדי רווחה, אני יודע על מספר יותר גדול, יאבדו את הזכאות שלהם לתעודה מקצועית. אלה שעולים לכיתות י"א ו-י"ב, לא תהיה להם תעודה מקצועית. זאת אומרת במו ידינו גדענו או אנחנו הולכים לגדוע, את היכולת של הילדים האלה להתקבל בחברה כשווים בין שווים.

אני רוצה כרגע להפסיק ואם תהיה לי אפשרות לדבר הלאה, אני אודה. תודה.

<היו"ר יעקב מרגי:>
בסדר, תודה. ענת קורן. רק תעשו את זה טלגרפי, כי אני רוצה לכבד את כל בקשותיכם. אז תעשו את זה ולא לחזור על דברים שנאמרו כבר. ענת קורן. 

<ענת קורן:>
אני ענת קורן והמכתב שאיילת מקודם הקריאה זה המכתב שלי. כאמא לילדה שלומדת בסדנאות, כל מה שאני רוצה להגיד זה שכל ילד שם מקבל באמת חליפה שתפורה למידות שלו, והוא מקבל מענה לכל מה שהוא צריך ובעיקר בעיקר בעיקר באמת אמונה בעצמו וביכולות שלו. ואני חושבת שבמסגרת החקלאי, שזה ילדים שנפלטו מהחקלאי, זה ילדים שהחקלאי סגר להם את הדלת, בית הספר החקלאי, לחזור למקום שלא רצו אותם שם והם לא היו רצויים, זה דבר שלאף אחד לא קל לקבל ולעבור.
<היו"ר יעקב מרגי:>
אני רוצה לומר תוך כדי, תדעו לכם, גם עם כל הרציונל והאידיאולוגיה של כולנו לשלב במערכת החינוך הרגילה, סליחה, אני יודע שאתם מקצוענים ואני למד על הגב שלכם, אז שנייה. למרות השאיפה ולשלב והמילים היפות, לצערי הרב אני אומר, מערכת החינוך עדיין לא הגיעה לרמות הצלחה של אותו מושג שהטבעת עכשיו בדברים שלך, של תפירת החליפה המיוחדת לכל תלמיד. כי מה לעשות, יש לו כיתה, יה לה דרישות למחנכת, יש הישגים שהיא צריכה להגיע אליהם, ולפעמים גם המשקולת הזו נזנחת, במילים עדינות. 
לכן אני מתחבר לדברים. בבקשה.

<ענת קורן:>
אני גם נמצאת פה בשני כובעים בעצם, כי הבן שלי הוא מסיים כיתה ו' והוא יעלה לחקלאי כנראה בשנה הבאה. אז יהיה לי ילד בחקלאי וילדה בסדנאות שעולה לכיתה י"ב. כבר אמרתי את מה שהיה לי להגיד. כל ילד באמת מקבל שם, אני לא חושבת שיהיה להם מענה במסגרת החקלאי.
<היו"ר יעקב מרגי:>
אני מתחבר לחשש שלך. יהודית קידרון. 

<יהודית קידרון:>
שלום. אני חברת עמותת ידידי מפתנים. לפני פרישתי ניהלתי את השירות לשיקום נוער במשרד הרווחה ויחיאלה החליפה אותי, ואני מלווה את המקום הזה שנים רבות. מאד חשוב לי קצת להתחבר לדברים שאתה אמרת, שקצת תמהת ואמרת מה, יש עוד מפתנים? 

המפתנים, שאולי זכורים למאן דא הוא מלפני 30 שנה, זה לא המפתנים של היום. יש תפיסה מקצועית מגובשת, ממוקדת, מבינה את הצרכים של בני הנוער - - -

<היו"ר יעקב מרגי:>
אני רק - - -

<יהודית קידרון:>
לא, לא, זה נורא חשוב לי.

<היו"ר יעקב מרגי:>
אני לא מפסיק אותך, אני רק כדי להבהיר את מה שאמרתי. 

<יהודית קידרון:>
זה בסדר.

<היו"ר יעקב מרגי:>
כי בתקופתי זה היה מפלט הסללה, נקרא לזה.

<יהודית קידרון:>
זה לא מפלט הסללה, זה מפלט הצלה.

<היו"ר יעקב מרגי:>
לא, אז, אז. לכן בתקופתי אמרתי. לכן חשובה ההבהרה הזאת וטוב שאתגרת אותך. 

<יהודית קידרון:>
בסדר גמור. אני חושבת שאותם בני נוער, ואני מסכימה איתך ועם האחרים, שהתפקיד של מערכת החינוך ושל משרד החינוך הוא לדאוג לחינוכם של ילדי ישראל. אבל מה לעשות? אנחנו מקבלים במערכת שלנו ילדים שלעתים שנתיים ושלוש לא ביקרו בשום מוסד חינוכי. על חלקם לא ידעו. זה הרי דברים שילדים מודרים, ילדים שכשהיו מבחני מיצב למשל, ביקשו מהם – אל תבואו היום, תישארו בבית.

עכשיו סוף סוף הם מגיעים למקום, וכמו שנאמר כאן – תופרים להם את החליפה, מראים להם שאפשר, שהם יכולים. רק הבוקר אפרת הראתה לי תמונה שהיא קיבלה הבוקר מבוגרת של מפתן בתל אביב, שהייתה ילדה, באמת, אני לא יכולה לתאר את גודל מורכבות הבעיה, שהיום מגייסת את בתה הבכורה לצבא. זאת אומרת ש - - -

<איילת נחמיאס ורבין (המחנה הציוני):>
הבוגרת מגייסת את בתה כבר.

<יהודית קידרון:>
כן. 

<עפרה פרידמן:>
זאת ילדה שיהודית ואני זכינו לגדל אותה.

<היו"ר יעקב מרגי:>
כמה מסגרות של מפתנים יש היום בארץ?

<איילת נחמיאס ורבין (המחנה הציוני):>
כן, אני רציתי לשאול כמה ילדים. 

<יחיאלה ארבל:>
יש לנו שני סוגים של מסגרות. יש את המפתנים שאתה מכיר משנים רבות ויש כלי חדש בשירות לשיקום נוער, שנקרא מית"רים. זה ראשי תיבות של מרכז יום תומך רב תחומי, שהמיועד לילדים שהם עוד יותר על קצה הרצף מהילדים של המפתן.

<היו"ר יעקב מרגי:>
והם לא בהכרח שייכים למסגרת חינוכית כזו או אחרת.

<יחיאלה ארבל:>
נכון, כי הם לא מסוגלים לעמוד. המסגרת היא קצרת מועד, במטרה לשלב אותם מחדש במסגרת יותר נורמטיבית. יש 19 מפתנים ברחבי הארץ. 

<איילת נחמיאס ורבין (המחנה הציוני):>
וכמה ילדים?

<יחיאלה ארבל:>
במפתנים עצמם – 1,200.

<היו"ר יעקב מרגי:>
תודה. 

<איילת נחמיאס ורבין (המחנה הציוני):>
במפתנים פלוס המית"רים, או שבמית"רים בנוסף?

<יחיאלה ארבל:>
לא. 

<היו"ר יעקב מרגי:>
לא, במפתנים.

<איילת נחמיאס ורבין (המחנה הציוני):>
אז כמה במית"רים יש?

<יחיאלה ארבל:>
כ-3,000. ביחד 3,000. 

<יעל כהן-פארן (המחנה הציוני):>
כמה בבית ספר הזה?

<היו"ר יעקב מרגי:>
ברוכה הבאה, חברת הכנסת. 

<יחיאלה ארבל:>
110. חשוב להגיד שיש כ-3,000 בכל המגזרים – יהודי, ערבי, חרדי, יש לנו הרבה מאד מית"רים שמיועדים רק לאוכלוסייה החרדית, גם בירושלים כאן. בדואים. לכל המגזרים – נערים ונערות.

<היו"ר יעקב מרגי:>
אוקיי, בבקשה, תסכמי את הדברים. 

<יהודית קידרון:>
אני חושבת שקול הזעקה שנשמע כאן, הוא קול זעקתם של הילדים, שאנחנו, המדינה, צריכה לתת להם את האפשרות, את היכולת באמת להצליח. לסגור – זה להגיד לילדים באמת לא איכפת לנו מכם, אתם בסדר, אתם תהיו שם בבית הספר שלא רצה אתכם עד היום.

<היו"ר יעקב מרגי:>
תודה. רעות הרוש, בבקשה. 

<קריאה:>
הילדים - - - הזעקה הזאת בשבילם. חשוב ש - - -

<יהודית קידרון:>
אתם פה שמעתם - - -

<היו"ר יעקב מרגי:>
סליחה.

<יהודית קידרון:>
לא, הגברת אמרה משהו מאד - - -

<היו"ר יעקב מרגי:>
לא, לא, בואי אני אספר לך משהו בעולם שלנו. אף פעם לא מגיבים ל - - - האלה. אז בואי, בבקשה. רעות הרוש.
<רעות הרוש:>
אז נעים מאד, אני רעות, אני המפקחת של המפתן בפרדס חנה מטעם משרד הרווחה. אני אשמח אולי להתחיל להתייחס לשאלה ששאל חבר הכנסת שמולי לגבי הסיבה. 

<היו"ר יעקב מרגי:>
המניעים הסמויים והגלויים.

<רעות הרוש:>
אני מכירה את המניעים את הגלויים. אני לא מכירה את המניעים הסמויים.

<היו"ר יעקב מרגי:>
את תאמרי לי, מניסיון החיים שלנו, כפרלמנטרים, את תאמרי את הגלויים ואני אספר לך על הסמויים.

<רעות הרוש:>
אין בעיה. אז מה שנאמר גם לי וגם לשותפי מברנקו וייס ומהחינוך ההתיישבותי במשרד החינוך, בפגישה משותפת שהייתה ברשות המקומית, שתפיסת העולם השתנתה ושמאמינים באינטגרציה ובשילוב, ושלילדים מגיע לקבל מענה בבית ספר מקיף ושהעיר לא רוצה להדיר אותם יותר מהמסגרות החינוכית הרגילות ורוצה לתת להם מענה יחד עם כולם. 

<היו"ר יעקב מרגי:>
סליחה, זה מהרשות? אני רוצה פשוט - - -

<רעות הרוש:>
זה המסר ש - - -

<היו"ר יעקב מרגי:>
לא, לא, אני הבנתי. אני רוצה להיות מדויק ומחודד. את אומרת שזה המסר שהועבר לך בישיבה משותפת.
<רעות הרוש:>
נכון, וזה גם - - -

<היו"ר יעקב מרגי:>
תקשיבו. אני מקשיב לה. בשונה מכם, את יכול לבחור למי את מקשיבה. אני כמנהל הדיון חייב להקשיב לכולכם ואני רוצה להיות גם עם מסר בסוף. כשאת אומרת בישיבה משותפת ואת מדברת על מסר, המסר הגיע גם מהחינוך ההתיישבותי וגם מהרשות המקומית. ממי הגיע המסר?

<רעות הרוש:>
מהרשות המקומית.

<היו"ר יעקב מרגי:>
תודה. לכן הייתי חייב את ההבהרה הזאת.

<רעות הרוש:>
המסר הגיע מהרשות המקומית. המסר הזה גם נמסר לנו במכתב מטעם ראש המועצה לפני מספר ימים, בדיוק אותו מסר בצורה כתובה ומפורטת. אני חייבת להגיד שבתור מי שמלווה את המסגרת הזו ומפתנים נוספים במחוז – יש במחוז חיפה והצפון 10 מפתנים – אני שמה סימן שאלה מאד גדול על המסר הזה מצד אחד ומצד שני רוצה להגיד שהלוואי שנגיע ליום שבו כל הילדים במדינת ישראל יוכלו לקבל את המענה שהם צריכים במסגרת - - -
<היו"ר יעקב מרגי:>
אנחנו נשמע גם על החלופות שהם מציעים. 

<רעות הרוש:>
אני אברך, ואני רוצה להגיד שאני מפקחת יחסית חדשה בשירות, אני נמצאת בתפקיד מחודש יולי האחרון. אני מגיעה מהעיר חיפה. עבדתי בה שבע שנים - - -

<היו"ר יעקב מרגי:>
הבית ברחוב חיים.

<רעות הרוש:>
נכון. 

<היו"ר יעקב מרגי:>
זה לא הוסיף להם כבוד.

<איציק שמולי (המחנה הציוני):>
כל רשות מקומית והבית ברחוב חיים שלה. זה הסיפור. והטיעון על אינטגרציה זה לא יותר מטיעון קלוש לקרן נויבך, שתעלה אותו לשידור וזה מה שהוא יגיד, שהוא בעד אינטגרציה.

<רעות הרוש:>
אז חשוב לי כן להגיד את זה, כי באמת יש מקומות בארץ שעשו דרך ארוכה ומפרכת ותהליך מאד מאד קשה ומעמיק ביכולת לשלב בני נוער בסיכון בתוך מסגרת חינוך רגילה, שזה בתי ספר מקיפים שמונים לפעמים 1,000 ולפעמים 1,500 ילדים וזה תהליך שזה לקח כמעט עשור. ואני רוצה להגיד ש - - -

<היו"ר יעקב מרגי:>
אני אנסה. גברת הרוש, בואי - - -

<רעות הרוש:>
אין בעיה, אתה המנהל.

<היו"ר יעקב מרגי:>
אל תילחצי מהקטע הזה שאני מתערב באמצע. אני אנסה להיכנס לראשו, לנעליו, איך שתקראי לקופסא האחורית של אותו ילד שנמצא בבית ספר תיכון, וזה לא כמו בתקופות שלנו, עם 700 ילד, והוא, אני אומר לכם, תקשיבו, עם אותו רצף ואותו תיאור של הילדים שנמצאים במפתן, כי לא שפר גורלו שברשות המקומית שלו או במחוז שלו יש מסגרת כזו. בואי תקשיבי, הוא יושב בבית הספר, יש מילה מקצועית – נושר סמוי או שהוא מחמם את הגישה. הוא מגיע לבית הספר כי הוא לא רוצה - - -

<רעות הרוש:>
מחמם את הכסא - - -

<היו"ר יעקב מרגי:>
תקשיבי, הוא מתוסכל, הוא זועם על כולם בלי יוצא מן הכלל, על ההורים, על החברה, על המוסד החינוכי ואין לו מענה. הוא יסיים. אולי. אולי הוא יסיים. אולי הוא יסיים את 12 שנות הלימוד שלו, אולי. אני מסופק. ובשעות הפנאי שלו, יש לו הרבה שעות פנאי, חבר שלו הולך להשלים, הוא אין לו מה להשלים. ואתם יודעים מה, וכולם מרוצים. למה? שיעור הנשירה ירד. אין נושרים, מה פתאום. שיעור הנשירה ירד.

<קריאה:>
לא יודעים עליו.

<היו"ר יעקב מרגי:>
ואני אספר לכם עוד משהו. אתם יודעים מה, ואני אומר את זה בצער. אני לא מתאר את זה כדי שתבינו שאני חבר כנסת שמכיר את המציאות, אני אומר את זה בעצם גם - - - אז תקשיבו טוב. המדינה תקצבה ונתנה אחרי ועדות השמה ונתנה את החליפה ותפרה את החליפה על הנייר ואף אחד לא בדק מה עשה בית הספר הזה של ה-700 וה-800 ילד עם אותם ילדים, וכשאת מבקשת מהמנהלת - - -

<קריאה:>
1,500 ילדים במקרה הזה.

<היו"ר יעקב מרגי:>
סליחה. אני אמרתי על החתך. אתם מנתקים אותי, גם לי יש מגבלות. אף אחד לא בודק והמדינה השקיעה, זה לא שהיא לא השקיעה. והיא נתנה את הדעת והוא לא שקוף לכאורה. ואת יושבת עם המנהלת והיא אומרת לך מילים יפות. היא מאמינה בזה. אנחנו דוגלים בכך, לתת לכל ילד את ההזדמנות שלו ואת הזה שלו, כדי שהוא יגיע בסוף לשילוב ומילים גבוהות. ואני אומר את ההרצאה הזו, הלא מלומדת שלי, כי היא באה ממדעי החיים, מבתי הספר של החיים, ואני אומר לכם את זה, במיוחד למשרד החינוך ולנציגי הרשות המקומית. 

לפני שנדע בדיוק מה דעתכם ולאן זה הולך, אתם צריכים להיות גאים שישנה מערכת כזו ביישוב שלכם. אתם הולכים לאבד, אתם משילים מעליכם את אחת המדליות הכי חשובות, תאמינו לי. יותר חשובה מהאיזון התקציבי, יותר חשובה מכוכבי היופי, יותר חשובה אפילו מפרס החינוך. אני אומר לכם, אני בכוונה שאלתי שאלה בהתחלה. אני יודע וגם כמעט עמד לי על הקצה לשאול אתכם, תגידו, פרדס חנה, יש עוד איזה מגרש שעתיד להיות מחקלאי ל - - -

<קריאה:>
יש עוד כמה, כן.

<קריאה:>
תודה רבה לך.

<היו"ר יעקב מרגי:>
לא רציתי, תקשיבו, לא רציתי. 

<קריאה:>
אתה מתחיל לגעת בנקודה הנכונה.

<היו"ר יעקב מרגי:>
ואמרתי, שאלתי האם החרב - - - רבותי, שאלתי ואני איש הנגב ואני לא גר בסביבה שלכם, ואני שאלתי אם החרב הנדל"נית הוסרה מעל כפר הנוער.

<קריאה:>
לא, היא לא הוסרה, אני נלחמת בה כל יום. 

<היו"ר יעקב מרגי:>
סליחה, סליחה. אז תקשיבו. אני אומר לכם, אותם 110, 170, 30, 50, 20 - - -

<איציק שמולי (המחנה הציוני):>
תלמידים או יחידות דיור?

<היו"ר יעקב מרגי:>
אני אומר לכם בכנות, אתם לא יודעים, תקשיבו, אני יהודי מאמין, אני אדבר במושגים של יהודי מאמין. בעולם האמת, כשאותו ראש רשות, אחרי 120 שנה בבריאות איתנה יגיע לעולם הבא, לא ישאלו אותו כמה יחידות דיור בנית ולא ישאלו אותו האם היית מאוזן תקציבית. ישאלו אותו בוא, בשבוע שעבר היה יום המעשים הטובים בכנסת, בוא תספר לי על המעשים הטובים שעשית. משם אנחנו באים. ואני אומר את זה כי אני לא רוצה להגיע לסיכום. אני כביכול חרד מהתגובות, אז אני מכין אתכם. עושה לכם הבניה, ואני רוצה שתלכו לשם. אני נותן לכם שהות לתקן, איך אומרים, זמן לתיקון.

<רעות הרוש:>
אני יכולה לסיים?

<היו"ר יעקב מרגי:>
בוודאי, אני אתן לך, גברת הרוש, לא שכחתי אותך. בבקשה.

<רעות הרוש:>
אני רוצה רק לסיים עם שני דברים. אחד להגיד שאני מכירה את תהליכים מהסוג הזה ואלה תהליכים שלוקחים הרבה מאד זמן. התהליך הזה קרה מהר, בלי התייעצות – לא איתנו, לא עם משרד החינוך בחינוך ההתיישבותי ולא עם רשת ברנקו וייס. בהקשר הזה אני מאד מאד חרדה גם בגלל הדרך שבה ההחלטה הזו התקבלה והזמן שעמד לרשותנו כמערכות שתומכות ברשות המקומית ועוזרות לטפל בילדים, לתת את המענה כמו שצריך. זה אחד. 

שתיים, אני גם תוהה לגבי שינוי תפיסת העולם, כיוון שבמכתב שקיבלנו מראש המועצה לפני מספר ימים, כתוב שהמועצה הגיעה לבקש לפתוח מח"ט – מרכז חינוך טכנולוגי – בפרדס חנה, ואני תוהה איך רשות מקומית שרוצה לפתוח מח"ט, מאמינה שצריך לשלב את כל הילדים במסגרת חינוך מקיפה, כי מח"ט נותן מענה פדגוגי בלבד, אחר, לילדים שהם לא בקצה רצף הסיכון. 
<היו"ר יעקב מרגי:>
את רוצה שאני אסביר לך?

<קריאה:>
זה הסללה.

<רעות הרוש:>
זה הסללה לחלוטין ובעיני אין, אני לא מצליחה למצוא את נקודת האיזון במקום הזה, וגם זה מעלה סימן שאלה מאד גדול.

<היו"ר יעקב מרגי:>
רגע, אני אומר לכם, תקשיבו טוב, טוב. אני אומר לכם, אני הייתי שר קדנציה אחת, קדנציה חמישית בכנסת ואני חולם על הרגע הזה, ביום שנשיג את זה אני מתחייב לכם, תרשמו, אני פורש מהחיים הפוליטיים בזה שהגענו למשהו. ביום שמשרדי הממשלה - ואני אומר את זה בעתיים בשל הדברים שלך - תהיה להם העצמאות להחליט, בוא הנה, לפני שאני נותן לך מה שאתה מבקש, בוא נראה אותך איך אתה. יהיו מספר מדדים, בוא נראה אותך בסוגיה הזו, בסוגיה הזו ובסוגיה הזו. עשית? תקבל. לא – לך תתקן. רק אז אני אהיה רגוע. 

<קריאה:>
קח אותי לצוות ההתנדבות שלך.

<היו"ר יעקב מרגי:>
אני אומר לכם, רק אז אני אגיד, באמת אני אהיה. אני לא רוצה להטיל דופי בשיקול הדעת של ראשי הרשויות. חלקם ככה וחלקם ככה, ואני גם לא דן אותם. 

<איילת נחמיאס ורבין (המחנה הציוני):>
לא, אבל גם מותר להם אגב לטעות.

<היו"ר יעקב מרגי:>
סליחה, אני לא דן אותם כי אף אחד לא הציב להם סולם ערכים מוניציפאלי. כשיהיה להם סולם ערכים מוניציפאלי, שבו שכשאתה נותן כוכבי יופי לרשות מקומית, אתה קובע לעצמך א', ב', ג', ד'. עכשיו יש סמל הארנבת, הארנב, ויש סמל ירוק של זה וסמל. 

הגיע הזמן, אני אומר לכם בכנות, הגיע הזמן שראש רשות יהיה לו גם איזה מדד ערכים. בוא נראה אותך איך אתה מתמודד עם אוכלוסיות כאלה ואחרות. ואז תבוא ותבקש מענק איזון - תקבל. תבוא תבקש לחדש אפילו כבישים, לחדש בתי ספר, מבני ציבור. מפעל הפיס, אתה רוצה ממני מסל הקניות של מפעל הפיס? בוא נראה אותך איך אתה פועל בסוגיות האלה. החברתיות. ואני בכוונה אומר את זה במושגים מאד. 

אני אומר לכם, צריך לעשות איזה מדד כזה ולמדוד את זה.

אני רוצה לתת לחברת הכנסת פארן שהגיעה וביקשה ולחבר הכנסת שמולי. אבל לפני כן אחרון הדוברים שביקש. 

<יחיאלה ארבל:>
אבל רק מילה לגבי מה שאתה אמרת עכשיו.

<היו"ר יעקב מרגי:>
אני אענה לך. את לא תעמדי בזה. רק מילה בחיים לא תאמרי. 

<יחיאלה ארבל:>
משפט אחד.

<היו"ר יעקב מרגי:>
לא, הנה, עובדה, עברת את זה. שנייה. רן גלר, בבקשה.

<רן גלר:>
אני נציג רשות מקומית, אז אולי - - -

<היו"ר יעקב מרגי:>
אז חכה. אלף יפה מצדך שביקשת רשות דיבור. אני אתן לך, אני לא אפספס אותך. מילה, כפי שביקשת.

<יחיאלה ארבל:>
משפט.

<היו"ר יעקב מרגי:>
משפט. גם בזה לא תעמדי, אבל לא משנה.

<יחיאלה ארבל:>
בשנה שעברה מפתן פתח תקווה נסגר בהחלטה של הרשות המקומית. חבר הכנסת יואב קיש נלחם מלחמה מאד גדולה ולא יכול היה להחלטה הזו. לפני חודש הוזמנתי על ידי עיריית פתח תקווה, שבאה לראש העין, שם יש לנו מפתן, להתחנן לעשות השמה. לא השמה, לעשות הפניה של 30 ילדים מפתח תקווה לראש העין. ראש העין כנראה מסרבת, אבל בפתח תקווה מסתובבים היום 30 ילדים ברחובות, הזקוקים למפתן ללא מענה. וילדים קשים. כל יום מגיע אלי מייל למשרד עם מקרים מאד מאד קשים ללא מענה. 
<היו"ר יעקב מרגי:>
תודה. הפנית את תשומת ליבנו. חברי הכנסת, בבקשה.

<יעל כהן-פארן (המחנה הציוני):>
תודה. אז קודם כל אני מברכת על הדיון, באמת כבוד יושב הראש. אני לא חברת ועדה, אבל אני תושבת פרדס חנה ואני מכירה היטב היכן נמצא סדנאות ואת כל הסוגיה. אז באמת, אני חושבת שיש פה בעיה ששמענו מנציגת משרד הרווחה. יש כאן גם ממשרד החינוך?
<היו"ר יעקב מרגי:>
כן, כן, יש. הם ידברו. 

<יעל כהן-פארן (המחנה הציוני):>
אני כבר שואלת קדימה, האם אתכם התייעצו? למיטב הבנתי לא התייעצו. ההחלטה הייתה - - -

<היו"ר יעקב מרגי:>
לא, לא, סליחה. אתם בזמנכם. 

<יעל כהן-פארן (המחנה הציוני):>
אני חייבת לומר, תראו, לפחות כמי שגרה בפרדס חנה מספר שנים, 7-8 שנים, אני מעולם לא שמעתי שיש התנגדות יישובית חברתית לעצם קיומו של בית הספר. זה לא. יש כל מיני יישובים שנאבקים במוסדות כאלה ואחרים. אצלנו אני חושב, ויתקנו אותי, יש קבלה - - -

<היו"ר יעקב מרגי:>
הכל פסטוראלי שם.

<יעל כהן-פארן (המחנה הציוני):>
לא. גם פסטוראלי וגם באמת יש לנו קהילה מיוחדת שמוכנת לקבל את השונה ואת האחר ואת המיוחד ולתת לו את המקום שלו. ואני חושבת שיש פה איזו שהיא החלטה רשותית שאני אשמח לשמוע אתכם. להסביר את השרירותיות שבה, להסביר אותה - - -

<היו"ר יעקב מרגי:>
יעל כהן-פארן, פשוט הגעת מאוחר. בוודאי שלא נדלג עליהם. הם יאלצו להסביר.

<יעל כהן-פארן (המחנה הציוני):>
בסדר. והתחושה שלי היא שיש כאן באמת החלטה שרירותית. הזכרת קודם יחידות דיור. אני לא יודעת. אתה יודע איפה נמצאות הסדנאות? נמצא מול הביג ומצד שני יש שם – בקיצור אזור התעשייה החדש - - -
<היו"ר יעקב מרגי:>
אני לא אדע? אני עשיתי טירונות במחנה 80.

<יעל כהן-פארן (המחנה הציוני):>
אה, יפה.

<קריאה:>
שגם אותו הופכים עוד מעט - - -

<היו"ר יעקב מרגי:>
מי שרוצה לדעת באיזה שנים, יחד עם שר האוצר, היינו באותו יום. נובמבר 1978.

<שרון סטריק-חמו:>
מחנה 80 הופך להיות שכונת בניינים גבוהים. 

<יעל כהן-פארן (המחנה הציוני):>
נכון. זה לא שצריך לסגור את בית הספר ספציפית בשביל נדל"ן. לא חסר מתחמים שאפשר לבנות בהם בפרדס חנה, ובוודאי באזור הזה. אז אני לא בטוחה שזה נדל"ן. באמת לא ברור לי. לדעתי יש פה - - -

<היו"ר יעקב מרגי:>
אני לא יודע כלום. אני מגיע לדיון בלי דעות.

<יעל כהן-פארן (המחנה הציוני):>
יש פה שרירותיות שמתעלמת מהקהילה ומתעלמת מכך שיש פה חשיבות לקיומו של בית הספר הזה ולהסכמה של הקהילה לקיומם של בתי הספר ומוסדות אחרים גם. 

אני רוצה מאד ובאמת מבקשת. תראה, יושב ראש המפלגה שלך, שר הפנים, אולי צריך לערב אותו ואני פונה פה אליך שתפעל מולו, כי יש פה באמת - - -

<היו"ר יעקב מרגי:>
את מכירה את חיים געש?

<יעל כהן-פארן (המחנה הציוני):>
כן.

<היו"ר יעקב מרגי:>
אז בואי תקשיבי. אני לא תושב פרדס חנה ומכיר את חיים געש. בגלל זה אני קצת - - -

<יעל כהן-פארן (המחנה הציוני):>
אתה אומר גם שר הפנים לא יגיד לו מה לעשות.

<היו"ר יעקב מרגי:>
תני לי רגע.

<יעל כהן-פארן (המחנה הציוני):>
זאת הבעיה. אתה צודק.

<היו"ר יעקב מרגי:>
תקשיבי לי. אני מכיר את חיים געש, לכן נתתי שיחת מוטיבציה מקדימה. אדם נחוש בדעתו. 

<יעל כהן-פארן (המחנה הציוני):>
זאת הגדרה יפה.

<היו"ר יעקב מרגי:>
אדם עקבי. קשה לשנות את דעתו, קשה מאד לשנות - - -

<איילת נחמיאס ורבין (המחנה הציוני):>
אבל למה צריך לסגור את בית הספר? מה זו הקיצוניות הזאת? 

<היו"ר יעקב מרגי:>
שנייה, שנייה. אילת. 

<איילת נחמיאס ורבין (המחנה הציוני):>
לא, אתה יודע. אני כועסת. 
<היו"ר יעקב מרגי:>
אנחנו נעמוד על הדברים שהצעת. אני רוצה להעביר את רשות הדיבור לחבר הכנסת, ידידי, איציק שמולי.

<איציק שמולי (המחנה הציוני):>
תודה רבה אדוני יושב הראש. 

<היו"ר יעקב מרגי:>
אני אומר לכם, כשאיציק שמולי שותק, אני מוטרד.

<איציק שמולי (המחנה הציוני):>
תודה רבה אדוני יושב הראש ואני רוצה להודות גם לאילת וליעל, שהביאו את הדיון וכמובן לחברת המועצה הגר וכל התושבים.

תראו, אני ביקרתי בפרדס חנה כמה וכמה פעמים ואין פעם שהנושא הזה לא עלה בחודשים האחרונים, וזה נושא שהוא פשוט מטריד את התושבים ברמה אחרת. בסוף אני לא סתם שאלתי לגבי התלמידים ויחידות דיור וסיבות גלויות וסיבות סמויות. אני חושב שיש בעיה ואתה נגעת בזה בדברים שלך. בסוף, כשראש עיר נבחר, אז הוא צריך לזכור שיש מטרות עליונות שהתושבים שלו מצפים ממנו לעשות ולעמוד בהן. 

אני את הבלוף הזה של האינטגרציה לא קונה. אני אומר את זה גם כמורה לחינוך מיוחד וגם כמדריך נוער לנוער בניתוק. ואינטגרציה זה דבר נפלא, אבל המערכת כמערכת חייבת להבין שלעולם לעולם לעולם יהיו גם בחינוך המיוחד וגם בחינוך של מה שנקרא ילדים בסיכון, ילדים שכדי לשלב אותם בסופו של דבר, הם צריכים בתחילת הדרך מסגרת מובחנת שעוטפת אותם ונותנת להם מענה לכל הצרכים שלהם מבחינה הוליסטית. 

ולכן הטיעון הזה, שרק אם ניקח 100 ילדים או נערים ונזרוק אותם לבית הספר התיכון יחד עם כל הילדים וזה מה שיגרום להם להרגיש שהם חלק מהקהילה והכל יהיה סבבה והכל יהיה מעולה, זה מגוחך. הדבר הזה פשוט מגוחך ואני חושב שיש שני דברים. אחד, משרד החינוך צריך דעתו לעניין הזה. כלומר, זה שזה עבר באופן כמעט טכני ממקום אחד למקום אחר ומשרד החינוך חי עם זה בשלום, זה דבר שמבחינתי הוא לא מקובל. 

אני רואה את שר החינוך מצטלם עם ילדים נוטעים עצים בסאו פאולו. לא צריך להגיע לסאו פאולו. אפשר להגיע לפרדס חנה ולהצטלם עם הילדים של הסדנאות. ולכן אחת הבקשות שלנו, לדעתי שצריכה להיות כוועדה, זה לבקש משר החינוך לא להסלים באופן אוטומטי עם המעבר הזה מהחינוך ההתיישבותי למחוז חיפה אלא לבוא לבדוק את הדברים. ובסוף גם לא, כשר, צריך להיות Say לגבי המדיניות. 

זה ברור שיש את האוטונומיה של הרשות המקומית, זה בסדר. זה ברור. אבל בסוף וכאן אני מתחבר לנקודה השנייה והאחרונה שלי, אני חושב שגם התושבים צריכים להעלות הילוך בכל מה שקשור למאבק שלהם. אנחנו נוכל לתת מפה את כל הגיבוי שאפשר, אבל בסוף אני חושב שגם ראש רשות או ראש ממשלה במקומות אחרים, שחושבים שהם נמשחו למלוכה והם יכולים לעשות בממלכה שלהם את כל העולה על רוחם, בסוף הדרך להבהיר להם שהמציאות היא לא כזו, זה להעלות רמה במחאה, ואני אומר לכם את זה, זה פשוט הכרחי העניין הזה. 
אני חושב שאנחנו צריכים להוציא מפה קריאה ערכית משהו לראש המועצה, שלפחות בעיני ועדת החינוך של הכנסת, ילדים ערכם גדול מיחידות דיור, ולקרוא לו מחדש לשקול גם את המדיניות החינוכית שלו, של האינטגרציה, וגם את המדיניות הקבלנית שלו, של הוספת יחידות דיור על חשבון דברים אחרים בתחומי המועצה המקומית פרדס חנה. 

<היו"ר יעקב מרגי:>
מי כבודו?

<דן מיכאל אהרון:>
שמי דן אהרון, תושב מודאג. אני לא אחזור על דברים - - -

<היו"ר יעקב מרגי:>
עד עכשיו לא חשבת שיהיה לך מה לומר.

<דן מיכאל אהרון:>
אני חשבתי שאנשים יכסו את זה. 

<היו"ר יעקב מרגי:>
אז בוא, רק מה לא נאמר. אנחנו במיצוי הזמן. 

<דן מיכאל אהרון:>
אני לא אחזור על דברים שאמרו, אני רק רוצה להפנות זרקור. תיכף אנחנו נשמע את נציגי המועצה מספרים שמדובר פה על - - -

<היו"ר יעקב מרגי:>
למה אתה נוטה לחשוב שאתה יודע מה הם הולכים לומר? תאמר מה יש לך לומר. 

<דן מיכאל אהרון:>
על הכלה וכן הלאה. אני רק רוצה להפנות זרקור לנתונים האמיתיים. אחוז הזכאים לבגרות בבית ספר התיכון היחידי שקיים ביישוב שלו, הוא פלוס מינוס 60%. זאת אומרת שכבר היום יש הנשרה סמויה בבית הספר. למה? כי חלק לא מבוטל מהילדים מהווים מפגע למורים, שמעדיפים שהם יסתובבו בחוץ. הילדים האלה לא מגיעים לבגרות. בתוך 12 שנות לימוד אנחנו משחררים אותם לחיים והם הופכים לנטל על החברה במקרה הטוב. 
<היו"ר יעקב מרגי:>
תודה. 

<דן מיכאל אהרון:>
ולכן אני אומר, אם זה היה ברעננה עם 97%, אנחנו יודעים שהמערכת שם - - -

<קריאה:>
גם שם סגרו מפתן.

<היו"ר יעקב מרגי:>
למה? סליחה. 

<דן מיכאל אהרון:>
לא, לא, דקה. דקה. אז יכול להיות שאחוז הזכאים לבגרות פה בסוף התיכון הוא 97, יכול להיות שמערכת כזאת בנויה אולי באמת להכיל מיעוט של ילדים. המשמעות הכלכלית של הטמעת הילדים האלה, שזקוקים ליחס פרטני, היא הון עתק של חונך לילד. ואם אנחנו נדבר, איך אומרים, המביא דברים בשם אומרם מביא גאולה לעולם. חנוך לילד על פי דרכו. יש לנו מסגרת שעושה את זה. למה להרוס? 

<היו"ר יעקב מרגי:>
אתה יודע מאיפה לקחו את זה, את האומר דבר בשם אומרו? מהמגילה, מגילת אסתר.

<דן מיכאל אהרון:>
לא בכדי הבאתי את זה היום. 

<איילת נחמיאס ורבין (המחנה הציוני):>
אני מוכרחה להתערב לדקה, יעקב.

<היו"ר יעקב מרגי:>
בבקשה.

<איילת נחמיאס ורבין (המחנה הציוני):>
יש עניין, באמת אני שמעתי על מפתן ברעננה. יש איזו שהיא תפיסה שאומרת שכשיש לנו בתי ספר כאלה, זה לא נראה טוב. חברתי מירב בן ארי טיפלה לא מזמן בעניין שלא נראה טוב, בסדר, גם. 

<מירב בן ארי (כולנו):>
זה הרבה יותר חמור.

<איילת נחמיאס ורבין (המחנה הציוני):>
לא, לא, אבל אני אומרת, מבחינה רעיונית, Not in my backyard. אני מאד מאד לא אוהבת את זה. אני לא יודעת, שוב, אם זה עולה על האינטרסים הסמויים שאתה ציינת קודם בפרדס חנה דווקא. אבל אני אומרת ברמה העקרונית, יש חוסר אהדה בעיני למערכות האלה, למסגרות האלה שנקראות מפתן - - -

<היו"ר יעקב מרגי:>
אז בואי אני אספר לך. אני אשבור לך את זה. 

<איילת נחמיאס ורבין (המחנה הציוני):>
ואני מאד עדינה. מאד עדינה.

<היו"ר יעקב מרגי:>
אז אני אשבור לך את זה. תתפלאו לשמוע, הוועדה עשתה סיור ברשות מקומית, אני לא אזכיר את שמה.

<איילת נחמיאס ורבין (המחנה הציוני):>
חבל.

<היו"ר יעקב מרגי:>
אני אגיד לך, היינו בסיור אחד ברשות מקומית שראינו איך ראש הרשות מחויב לאותם נערים ונערות, עד כדי שהוא לקח אפילו את אלה שבקצה הרצף התפקודי, עם אבחנות הכי קשות. 

<יעל כהן-פארן (המחנה הציוני):>
זאת הייתה רשות חזקה? מותר לשאול?

<היו"ר יעקב מרגי:>
לא. דימונה. 

<איילת נחמיאס ורבין (המחנה הציוני):>
דווקא זה לא מפתיע.

<היו"ר יעקב מרגי:>
יצר להם בתוך הקומפלקס. לא שהוא הוציא אותם. לא הייתה. הוא לקח. חיבק. יש ראשי רשויות שלא רואים בזה מפגע, סליחה.

<איילת נחמיאס ורבין (המחנה הציוני):>
זה מה שאני אומרת, אבל זה לא מפליא אותי.

<היו"ר יעקב מרגי:>
סליחה שאני זה. לא רואים בזה כתם, לא רואים בזה איזה אתגר. ואני שמח שמדברים על מסגרות אתגריות. זה אתגר לחברה הישראלית. זה אתגר. 

חברת הכנסת מירב בן ארי. לפני שחברת הכנסת מירב בן ארי - - -

<מירב בן ארי (כולנו):>
כן אדוני.
<היו"ר יעקב מרגי:>
החלטת לדבר?

<מירב בן ארי (כולנו):>
לא, אין לי בעיה.

<היו"ר יעקב מרגי:>
לא, לא את. אני מסתכל על האמא המודאגת. מיד. תקשיבו, אני אומר לכם, כל הסיורים שלנו ובדיוני הוועדות, במה שקשור לכפרי הנוער, לבתי הספר החקלאיים ולמסגרות האלה, אנחנו רוצים, יש ביטוי שנקרא להוציא יקר מפי זולל. לקחת ילדים שהיו, סליחה על הביטוי, שנתנו להם, כיכר החתולות בירושלים. אתם יודעים למה נתנו להם את הביטוי הזה כיכר החתולות? ישנים בה. אני לא רוצה לתאר לכם גם את התופעות הפיזיולוגיות, בסדר? ועשו מהם משהו. מי הרוויח מזה? 

<יעל כהן-פארן (המחנה הציוני):>
כולנו.

<היו"ר יעקב מרגי:>
אנחנו לפעמים חושבים שאנחנו מטפלים או עושים טובה לאותם - - -

<יעל כהן-פארן (המחנה הציוני):>
ואנחנו עושים להם טובה. איזה שטות.

<היו"ר יעקב מרגי:>
זה האינטרס של החברה. האינטרס של המדינה. ואם נהפוך למשקפת כלכלית, זה אפילו כלכלי יותר. זה ממש, אני אומר לכם, זה משמח את הלב ובד בבד אנחנו מתעצבים שאותו כפר נוער מסוגל להרים רק 70 ילדים כאלה - נערים ונערות כאלה. כי הוא לא יכול. ברגע שהוא יגדל אז צריך לשכפל מקומות כאלה. אנחנו במקום לשכפל, אנחנו מתחילים. ואני אומר לכם, היו לא יהיה. 

מירב בן ארי ולאחר מכן משרד החינוך.

<מירב בן ארי (כולנו):>
אני רוצה להגיד שני דברים בקצרה. אחד, אני מגיעה מעבודה של 10 שנים עם נוער בסיכון, אז אני מכירה. אני מכירה את מפתן ארז גם בהרצלייה, הייתי שם הרבה פעמים בסיורים. אני חושבת שמי שלא מבין שמפתן זה ההזדמנות האחרונה, לא מבין בכלל את החשיבות של בתי הספר. 

עכשיו תראו, יש לנו בעיה תפיסתית שאנחנו רואים אותה גם פה, שיש מן תפיסה כזאת שאם אתה לא מסיים 12 שנות לימוד עם בגרות, אז כנראה שאתה לא צריך להיות תלמיד. זה הרי מעוות. כי מי שמכיר את הנוער בקצה הרצף, מי שמכיר את הנוער המנותק, מבין שגם אם הם לא יהיו עם בגרות אלא יצאו עם מקצוע, אז שכרנו ועשינו את מה שאנחנו צריכים לעשות.

אני רואה את זה גם פה, תסלחו לי, גם מחברי כנסת, שפשוט לא מבינים. אני מתנצלת, לא מבינים מה זה הנערים האלה. לא הסתכלו להם בעיניים כמו שאני עשיתי 10 שנים וכשילד אמר לי – מירב, אני לא מסוגל, אני לא מסוגל ולא משנה אם ידחפו לו את הריטלין ואת הקונצטרה. בסוף אמר לי, אני רוצה לעבוד. לעבוד. לבנות. לעשות בידיים.

<היו"ר יעקב מרגי:>
לייצר.

<מירב בן ארי (כולנו):>
ופתאום מצאתי נערים, אני חייבת לתת לכם דוגמא על אחד הנערים שלא הסתדר ומלחמות, מלחמות. בסוף העברנו אותו לבית ספר מקצועי שעוד נשאר בנתניה, והוא איך שהוא לא רק שהוא סיים י"ב, הוא עשה גם י"ג וי"ד. היום הוא טס לגרמניה, כל הזמן הוא בנסיעות בחברת מרצדס כי הוא המכונאי המוביל שלהם. וההתאבדות, כל התיכון לבואו להגיד שהילד לא מסוגל. אבל יש תפיסה וזו תפיסה מעוותת, שלצערנו אני וגם חברת הכנסת יעל כהן מטפלות בזה בחינוך הטכנולוגי, כמה הוא חשוב, כמה הוא מעשי. 

וכאן יש עדיין אנשים שלא מבינים, אבל לצערי זה משהו שאני יכולה להגיד לכם, לשמחתנו, אנחנו ממש לוקחות את זה ברצינות בכל מה שקשור וגם יושב ראש הוועדה - - -

<היו"ר יעקב מרגי:>
תודה. 
<מירב בן ארי (כולנו):>
רגע, רגע, חכה.

<היו"ר יעקב מרגי:>
השעון אומר לי. נוזף בי.

<מירב בן ארי (כולנו):>
לא. כי אני נוגעת בנושא הזה בשני דברים. אחד בנושא הזה של חוסר ההבנה של חשיבות החינוך הטכנולוגי המקצועי במפתן; ועוד דבר שאני חייבת לומר, כי אני יודעת מה זה התופעה הזאת, כי התעסקתי בה ואני לא יכולה שלא לשמוע כשאתה שומע על חברי מועצה, לא יכולה לשמוע על מה שקורה לנו בחיפה עם הבית ברחוב חיים ועם הילדים שהם חסרי בית. וזה מאבק שלי, לכן אני חייבת לומר משהו אחד. 

<קריאה:>
איפה, בחיפה?

<מירב בן ארי (כולנו):>
בחיפה, כן, עם ראש הרשות שמתנגד באופן קבוע למבנה שבכלל לא שלו. אוקיי?

<היו"ר יעקב מרגי:>
תודה.

<מירב בן ארי (כולנו):>
רגע, חכה, תן לי רק לסיים את העניין של הנימבי, כי זה מעצבן אותי, כי עוד פעם זה קורה כאן. ועוד פעם אתה אומר שראש רשות חושב שמשכו אותו - - -
<היו"ר יעקב מרגי:>
ולמה את חושבת שאני - - -, כי אני גם מתעצבן. 

<מירב בן ארי (כולנו):>
כי העניין הזה - - -

<קריאה:>
אולי הגיע הזמן להפנות את הסמכויות שלך מהבית הזה - - -

<מירב בן ארי (כולנו):>
יש נציג של השלטון המקומי כאן בדיון? תבין, אתה נותן להם והם חושבים, איך מישהו אמר לי? הוא חושב שהוא לא ראש העירייה, שהוא ראש העיר. והתפיסה הזאת, שאדם צריך להבין שהוא ראש העירייה. הוא ראש העירייה, ולכן יש דברים שגם האנשים שגרים - - -

<היו"ר יעקב מרגי:>
אהבתי, אהבתי את זה. תודה. האמא המודאגת. 

<מירב בן ארי (כולנו):>
אז אני יודעת שגם תשתמש בזה בדיונים. 

<היו"ר יעקב מרגי:>
תודה. כן, בבקשה.

<קריאה:>
לנו גם יש - - -

<שרון סטריק-חמו:>
כמה דברים קטנים. 

<היו"ר יעקב מרגי:>
אני חוסך לך את התגובה, בסדר? את רצית לומר מה שיש לך ולא לשמוע אותם? 

<קריאה:>
לא, מאה אחוז. בסדר.

<היו"ר יעקב מרגי:>
אז אני סייעתי בידיך. כדי שתביני לאן הרוחות נושבות, כדי שתוכלי לנווט. אז ההערה לא הייתה במקום. יהיה לך הזמן כשאני אמצא לנכון לתת לך. סליחה. 

<שרון סטריק-חמו:>
שמי שרון, אני אמא, כמו שאמרת מודאגת. ישבתי בכמה ישיבות לפני הישיבה הזאת בנושא הזה יחד עם ראש המועצה ואנשי המועצה הנכבדים שנמצאים כאן איתנו, וכהורים העלינו מספר שאלות. השאלה הבסיסית ששאלנו זה עם מי התייעצתם כשקיבלתם את ההחלטה הזאת, ככה מעכשיו לעכשיו. כי כל מי ששאלנו אמר אותי לא שאלו ואנחנו שומעים את זה גם פה גם מהרווחה. לא שאלו אף אחד. אז אמרו לנו התייעצנו עם בכירים במשרד החינוך. 

מי זה הבכירים במשרד החינוך אני לא יודעת עד עכשיו.

<היו"ר יעקב מרגי:>
נשמע, נשמע היום.

<שרון סטריק-חמו:>
מעבר לזה, הרי עכשיו עשו את המהלך הזה של לעבור מהחינוך ההתיישבותי למחוז חיפה. את החינוך ההתיישבותי, אותו היו צריכים לשאול, כי זה קודם כל היה שלו וזה עדיין שלו. ואותו לא שאלו. שאלו את מחוז חיפה, שאליהם עכשיו עוברים. אז זו נקודה אחת שהיא מאד מאד מטרידה בעיני.

דבר שני, אנחנו התחלנו לחשוב, אם ההחלטה הזאת היא כל כך לא הגיונית וכל מי ששומע את זה אומר וואלה, זה לא עושה שכל ההחלטה הזאת, היא פשוט לא הגיונית. אז למה? למה באמת עושים את זה? ואנחנו שמענו את גברת זגול, מנהלת מחלקת - - - שמסבירה לנו - - -

<היו"ר יעקב מרגי:>
אני ההורים שלי חינכו אותי, אמא שלי שתהיה בריאה חינכה אותי – אל תשאל למה. כל תשובה שתקבל - - -

<שרון סטריק-חמו:>
לא, אני חייבת לשאול למה, כי זה לא נותן לי מנוחה.

<היו"ר יעקב מרגי:>
מותר לך.

<שרון סטריק-חמו:>
פשוט לא נותן לי מנוחה ההחלטה הזאת ואני כן שאלתי למה. למה עושים את זה? הרי אינטגרציה וזה, יאללה. זה לא נופל על אוזניים. והתחלנו לשאול שאלות ושאלנו גם את ראש הרשות. הרי השטח הזה הוא ליד המרכז המסחרי ביג, האם אתה מתכוון להפוך את זה למכרז מסחרי את השטח הזה? זה הסיפור? נגיד שכן, אז תיתן להם מקום אחר. אין בעיה. 

<היו"ר יעקב מרגי:>
או פינוי בינוי.

<שרון סטריק-חמו:>
תפנה אותם, תיתן להם מקום אחר, לא נורא. אתה רוצה את זה למסחר? על הכיפאק, אין בעיה. אבל תן להם מקום אחר. הוא אמר לא, מה פתאום, השטח הוא שטח ציבורי, אני לא יכול להפוך אותו למסחר. 

<היו"ר יעקב מרגי:>
אלף הוא יכול. 

<שרון סטריק-חמו:>
רגע, זה מה שהוא אמר לנו. הוא אמר השטח ציבורי. אני לא יכול. זה יישאר שטח ציבורי. היום אנחנו שומעים שיש כוונה את השטח הזה פשוט להשכיר לבית ספר לאוטיסטים, פרטי, שזה כמובן יכניס שכר דירה גבוה חודשי. ואני שואלת את עצמי, נכון שזה לא יהיה שינוי ייעוד הקרקע, כי זה עדיין יהיה בית ספר, אבל זה ועוד איך נדל"ן להשכיר. ואם זאת הסיבה, שאלת מה הסיבות הסמויות, אז אם זאת הסיבה, זה עצוב מאד מאד שעבור השכרת השטח והפיכתו כן לנדל"ן, אנחנו בעצם - - -
<יעל כהן-פארן (המחנה הציוני):>
והשאלה אם זה בכלל חוקי, כשהוא לוקח שטח ציבורי- - -
<היו"ר יעקב מרגי:>
תודה, תודה, סליחה רבותי. אני מבקש לא לחזור על דברים, כי אנחנו באילוץ. 
<שרון סטריק-חמו:>
אף אחד עוד לא סיפר לך על בית הספר לאוטיסטים, את זה אני אומרת לך עכשיו לראשונה. זה עוד לא עלה. אז זה דבר שבעיני כן צריך לשאול את השאלה הזאת, בעניין הזה של לקחת את השטח ולהשכיר אותו. לא לעשות שינוי ייעוד קרקע, כי זה לבית ספר, אבל זה ועוד נדל"ן וזה ועוד איך שכר דירה ואם שאלת על הסמוי, אז זה כנראה הסמוי.

הדבר השלישי שמטריד אותנו - - -

<היו"ר יעקב מרגי:>
חיים געש עדיין יושב ראש קרן שלם?

<קריאה:>
כן.

<היו"ר יעקב מרגי:>
אלה אנשים עם מוגבלויות לא? אז יש מוגבלות ויש מוגבלות. 

<שרון סטריק-חמו:>
ואתה בעצמך עולה על הקשר. עלית על הקשר. אתה עלית על הקשר בעצמך.

<היו"ר יעקב מרגי:>
הנחתי את דעתך או שאתה רוצה עוד? אתה עם הנגריות, הנחתי את דעתך או עדיין לא?

<שרון סטריק-חמו:>
אתה עולה על הקשר בעצמך. 

<היו"ר יעקב מרגי:>
לא, סייעו בידי. גילוי נאות. 
<שרון סטריק-חמו:>
אה. לגבי התכנית שתופרים לילדים האלה בתוך בית הספר החקלאי, אז בעצם באו לא באמת עם תכנית, והתכנית נבנית היום בימים אלה כנראה על ידי מנהל בית הספר החקלאי בעיקר, והמגמות שמציעים לחברה האלה, במקום נגרות, רתכות ומקצועות עמלניים שמשחררים אותם ומאווררים אותם משיעורים של ישיבה בכסא - - -

<היו"ר יעקב מרגי:>
לא משנה. מה מציעים להם?
<שרון סטריק-חמו:>
מציעים להם עיצוב גרפי ואדריכלות נוף. ואנחנו שואלים את עצמנו – האם המקצועות האלה באמת מתאימים לרוב הילדים האלה שנופלים בחתך? יש מספר בודד שזה אולי יתאים להם. לרוב כנראה שלא.

<היו"ר יעקב מרגי:>
תודה. חבל שלא ביקשת בהתחלה, הייתי פחות נדיב, אבל דברי. הגר, בבקשה.

<איילת נחמיאס ורבין (המחנה הציוני):>
אבל היא משמעותית, כי היא בעצם הייתה מובילת המאבק.

<הגר פרי יגור:>
אני ממש אקצר. שמי הגר פרי יגור, חברת מועצה. 

<היו"ר יעקב מרגי:>
את בקואליציה או באופוזיציה?

<הגר פרי יגור:>
יושבת ראש האופוזיציה. 

<היו"ר יעקב מרגי:>
חייב שזה ייאמר. צריך להיות הוגנים. אני צריך.

<הגר פרי יגור:>
אני יושבת פה כבר כמה זמן מתחילת הדיון? שעה וחמש דקות וסף ההתרגשות שלי הולך ועולה, כי הדברים שאתה אומר והדברים שהאנשים שהגיעו אותי מפרדס חנה אומרים, וכל מי שדיבר כאן, משרד הרווחה וחברי הכנסת – אני רוצה להגיד תודה על הדיון הזה. זה לא מובן מאליו עבורי. אני חשפתי את הנושא הזה בתחילת ינואר אצלנו במועצה. לא התקיים על זה דיון עם חברי המועצה, לא במליאה, לא בהנהלה, לא בשום מקום. עזוב את האופוזיציה, גם בתוך ההנהלה, בתוך הקואליציה לא התקיים דיון, וכשכבר הבאתי את זה לשיא ציבורי, מחאתי והגענו לדיון לפני בערך שבועיים או שלושה במליאת המועצה, אז סילקו את התושבים החוצה. אמרו זה בדלתיים סגורות, כי להתמודד עם תושבים מול העיניים זה כאילו קשה, אתה יודע. זה לא כמוך. 

<איציק שמולי (המחנה הציוני):>
זה בדיוק אומר מה אתם צריכים לעשות, אגב.

<הגר פרי יגור:>
ואז ישבנו בפנים ואני יכולה להגיד, ואני לא מתביישת והפרוטוקול כבר כמעט כולו חשוף, אני לא מגלה פה שום דבר שלא חשוף במקום אחר, אני אומרת לראש המועצה, אני שומעת את אילנה זגול, מנהלת מחלקת החינוך ואיפה מנהלת מחלקת הרווחה והשירות הפסיכולוגי? אז הוא אומר לי – היא מתנגדת להחלטה, אבל היא לא רלבנטית. 

אז מעבר לזה שהאמירות האלה פסולות בעיני, יש עוד מעשים פסולים בעיני, שסותמים למורים פיות. מהלכים אימים על ילדים, הם מהלכים אימים על תושבים שבוחרים לעצמם פתאום כאילו לנקוט צד קצת פוליטי, זה מצטייר לא טוב בעיני כמה אנשים חזקים ביישוב שלנו. 

<היו"ר יעקב מרגי:>
אז האמירה הזאת לא לשים את הביצים בסל אחד, היא נכונה גם בפוליטיקה. צריך לפזר את המנדטים.

<הגר פרי יגור:>
כן.

<קריאה:>
זה גם כואב.

<הגר פרי יגור:>
אז אני רוצה לחזור ולהגיד תודה.

<היו"ר יעקב מרגי:>
אין על מה. אבל אני חייב - - -

<הגר פרי יגור:>
יש על מה, כי אני נלחמת בקירות ואני נלחמת בסתימת פיות - - -

<היו"ר יעקב מרגי:>
תקשיבי, אני כמעט נפגעתי שזה לא מובן מאליו. אלף מובן, תעקבי אחרי הפורטל של הוועדה, תראי שזה מובן מאליו.

<איילת נחמיאס ורבין (המחנה הציוני):>
לא, אבל יעקב, אני מלווה את זה - - -

<היו"ר יעקב מרגי:>
זה מובן מאליו ואנחנו כאן בשביל התלמידים.

<הגר פרי יגור:>
לנו, לתושבים בפרדס חנה כרכור, זה לא מובן מאליו ששומעים אותם.

<היו"ר יעקב מרגי:>
תודה. משרד החינוך. תציגו את עצמכם. 

<זלי מרון:>
לי קוראים זלי מרון, אני מרכז את הפיקוח על היסודי במחוז חיפה. ברשותך, אם זה בסדר, אולי כדאי שהרשות תדבר לפני.

<היו"ר יעקב מרגי:>
לא. תקשיב, אני רוצה לעשות סדר. אתה רשאי גם להגיד שזה לא מתפקידך. כששאלו על משרד החינוך, התנדבתם לומר אנחנו פה. אני חייב, לפני שאני שומע את הרשות המקומית, את המניעים שלה, קודם כל הסתכלות. אני יושב ראש ועדת החינוך, התרבות והספורט, אני לא יושב ראש ועדת הפנים, בסדר? יש רגולטור שאליו אני צריך לפנות. משרד הרווחה כאן. משרד החינוך כאן. בכל אופן זה ככה, אבל תגידו לא, אנחנו ברמת המחוז לא מסוגלים לתת לך תשובות למה שנאמר פה, זו גם תשובה. 

<זלי מרון:>
לא, לא. אני אתן לך. 

<היו"ר יעקב מרגי:>
תתמודד קודם כל מבחינת צרכים של בית הספר, מענה חלופי. בוא תקשיב, יסלחו לי חברות הכנסת וחבר הכנסת. אני עכשיו נכנס, עושה סוויץ', מצב בורר חדש, אני הולך להיות קר. חושב אנאליטי. עומדת לו הזכות, רשות מקומית, משרד החינוך, חמור מי שלא משנה את דעתו, בסדר? כי בשנת 2010 ראיתי את ההתלהבות של חיים געש לקבל לידיו את בית הספר. קראתי בפרוטוקול. כנראה הוא רץ למרחקים ארוכים נראה לי.

<הגר פרי יגור:>
לא, לא, לא לעוד הרבה זמן. 

<מירב בן ארי (כולנו):>
בואו נשמע.

<היו"ר יעקב מרגי:>
שנייה, לא להפריע לי בבקשה. אני צייר, זה המקצוע שלי. תקשיב, אני רוצה לדעת מבחינת משרד החינוך מה העמדה שלו, מה הוביל אותו להסכים - - -

<איילת נחמיאס ורבין (המחנה הציוני):>
למהלך הזה.

<היו"ר יעקב מרגי:>
תודה. רגע, אני מבקש לאפשר למשרד החינוך להתבטא. שמע בסבלנות, שמענו בסבלנות את נציגי ההורים. 

<זלי מרון:>
כן, שמענו בסבלנות.
<היו"ר יעקב מרגי:>
תציג את עצמך שוב, כי הפסקנו אותך. 

<זלי מרון:>
אוקיי, קוראים לי זלי מרון, אני מרכז את הפיקוח העל יסודי במחוז חיפה, מנהלת המחוז בחופשה עכשיו.

<היו"ר יעקב מרגי:>
הגברת מתוקי, נכון?

<זלי מרון:>
גברת מתוקי. ולכן אני - - -

<היו"ר יעקב מרגי:>
אתה יודע, כשאני זוכר שמות זו בעיה. אני חלש בשמות וכשאני זוכר, סימן שזו בעיה. 

<יעל כהן-פארן (המחנה הציוני):>
אתה אומר שהאישיות היא בעייתית.

<היו"ר יעקב מרגי:>
לא, לא, אני לא אמרתי. אל תפרשי. 

<יעל כהן-פארן (המחנה הציוני):>
סליחה.

<היו"ר יעקב מרגי:>
הבעיות, הבעיות במחוז. בבקשה.

<זלי מרון:>
טוב. קודם כל אני אגיד בזהירות ובהסתייגות ביחס לרמיזות שאני שומע פה לגבי המעבר של בית הספר ממחוז החינוך ההתיישבותי למחוז חיפה. מבחינת משרד החינוך, בתי הספר ששייכים לחינוך ההתיישבותי הם או בתי ספר של מועצות אזוריות או בתי ספר שיש בהם פנימייה, או בתי ספר שיש בהם משק חקלאי. זה גם על פי הניסיון שלי כמנהל לשעבר של 7 שנים בהתיישבותי.

ולכן מה שהבנתי זה שחקלאי פרדס חנה לא עונה על אף אחד מהקריטריונים האלה. לא מדובר במועצה אזורית, לא מדובר בבית ספר עם פנימייה ולא מדובר בבית ספר עם משק חקלאי.

<היו"ר יעקב מרגי:>
מה קרה שעד היום הוא היה תחת המטרייה הזו של החינוך ההתיישבותי?

<יעל כהן-פארן (המחנה הציוני):>
כי בעבר הוא היה - - -

<היו"ר יעקב מרגי:>
לא, אני מבקש, יעל. את מבינה - - -

<יעל כהן-פארן (המחנה הציוני):>
אני שואלת. 

<היו"ר יעקב מרגי:>
רגע, תנו לו. את מבינה, אני עוזר לו לטובתכם גם, לטובתנו. אני לא רוצה להפוך את זה. אם רוצים אחר כך להשלים, אין בעיה, בכיף. 

<יעל כהן-פארן (המחנה הציוני):>
כן, אנחנו ביחד. 

<זלי מרון:>
הפנימייה שהייתה קיימת נסגרה. אני רוצה לומר בזהירות ולמען הדיוק כדי לא לחטוא חס וחלילה, אני יודע שהיה שיח על הנושא הזה עוד בשנים קודמות, בין מנהלת המחוז לבין מי שמנהל החינוך ההתיישבותי, מר בני פישר, והמהלך הזה קיבל את אישורה של מנכ"לית משרד החינוך. זה מה שאני יודע.

<היו"ר יעקב מרגי:>
הסברת לי, אדרבא, עכשיו חיזקת אותי. הסברת לי למה זה לא חינוך התיישבותי, קיבלתי, מקבל. היא הנותנת. אז זה מעיקרא צריך להיות תחת חסותו של המחוז. עכשיו תסביר לי אתה מבחינה מקצועית, מה הרציונאל - - -

<איילת נחמיאס ורבין (המחנה הציוני):>
לא סגירת הסדנאות, אגב. 

<היו"ר יעקב מרגי:>
תנו לי רגע. 

<איילת נחמיאס ורבין (המחנה הציוני):>
סגירת הסדנאות לא קיבל את עמדתה - - - אני דיברתי עם רחל - - - היא ידעה להסביר לי גם. 

<היו"ר יעקב מרגי:>
אל תפריע לי. אל תלמד מחברי הכנסת. מה שמותר להם אסור לך.

<איילת נחמיאס ורבין (המחנה הציוני):>
לא, אבל אני הולכת עם זה הרבה.

<היו"ר יעקב מרגי:>
מותר לך. אני בא ואומר, עכשיו דווקא, הרציונאל הפדגוגי החינוכי, אני רוצה לשמוע.

<זלי מרון:>
עכשיו לגבי הרציונל החינוכי הפדגוגי. לבוא ולומר אינטגרציה במובן של ניקח ילדים שלא מצליחים במסגרת החינוך העיוני הרגיל ונזרוק אותם בבית הספר הגדול כדי שייבלעו שם והעיקר שאנחנו נציג אחוזי נשירה נמוכים, זאת לא הכוונה, זה לא הכיוון ולא ככה אנחנו הולכים בשום בית ספר שהוא. צריך לזכור טוב מאד שכשאנחנו באים ובודקים את הנעשה, המודל שלנו לכל המהלכים כמו לדוגמא העיר חיפה, או כפי בצפון המחוז, ששם אחוז הנשירה בעיר חיפה לדוגמא צנח מ-30% לפני כעשור והגיע לפחות מאחוז בימים אלה, ואחוז הזכאות לבגרות דרך אגב, וההצלחה בעיר הזו השתפר ב-10% מלפני 10 שנים.

המודל הוא לתת את הפתרונות לתלמידים הללו בתוך בתי הספר, מבלי שיחוו את ההדרה הזאת. 

<איילת נחמיאס ורבין (המחנה הציוני):>
אבל יכול להיות שיש קבוצות אוכלוסייה שזה לא מתאים.

<היו"ר יעקב מרגי:>
חכי, נגיע לזה. איילת, אני רוצה לסייע לך, להשיג את המטרה של הדיון.
<קריאה:>
אבל - - -

<היו"ר יעקב מרגי:>
 סליחה חברתי, אנחנו בלחץ זמן ואני רוצה להגיע ליעד. לכן אני גם קשה עם חברי הכנסת, לא נוח לי להיות קשה איתך. אני רוצה לומר לך, אתה כמחוז ער למידת ההצלחה של המסגרת הנוכחית הקיימת? אלא אם כן תגיד לי סליחה, מי אמר לך הצלחה, זה כישלון.
<זלי מרון:>
אנחנו באים ואומרים שכל הכלים, כל הכלים שהביאו את בית הספר למקום שהוא הגיע אליו, כל התקציבים שמשרד החינוך העביר דרך כיתות מב"ר, כיתות אתגר ואת כל התמיכה שהוא נתן במסגרת החינוך ההתיישבותי, הוא ימשיך לתת לאותם תלמידים במסגרות האחרות. בדיוק - - -

<קריאה:>
נו, באמת. 

<היו"ר יעקב מרגי:>
סליחה, אל תפריעו לי. אני מבקש מכם, אין זמן. אני שואל אותך שאלה, תקשיבו. 

<קריאה:>
אבל זה לא נכון, הדברים לא נכונים.

<היו"ר יעקב מרגי:>
רגע, אני אוציא מי שיפריע לי, אני אומר לכם. אתה רואה שהקפצת פה את - - -

<איציק שמולי (המחנה הציוני):>
זה - - - של הוועדה. ממש. 

<היו"ר יעקב מרגי:>
אני רוצה לשאול שאלה. לפי התפיסה הזו אנחנו צריכים לבטל את החינוך המיוחד - - -

<יעל כהן-פארן (המחנה הציוני):>
בדיוק, נכון.

<היו"ר יעקב מרגי:>
רגע, תנו לי. רבותי, אין לי הרבה פריבילגיות. אני מפסיד מזה שאני יושב ראש ועדה, אני לא יכול לקפוץ מדיון לדיון, אז תנו לי למצות לפחות את ההנאה הזאת, בסדר?

<איילת נחמיאס ורבין (המחנה הציוני):>
זה לא כזה מהנה.

<היו"ר יעקב מרגי:>
אז תנו לי רגע. זה מלאה. תקשיב לי, אני רוצה לומר, תקשיב לי טוב טוב. אתה במילים שלך לא התכוונת לזה, שאתה כופר במסגרות הקטנות הייעודיות ולא התכוונת לזה. תקשיב. אני גם לא כופר במה שאמרת. יש רצון ואמרתי בדברי הפתיחה שלנו, הרציונל של השילוב של ילדים עם צרכים מיוחדים בתוך מערכת החינוך. זו לא האוכלוסייה. אם מישהו רוצה דוקטורט, פוסט דוקטורט על הילדים האלה, אני מוכן לספק לו את זה. אלה לא הילדים שאתה תוכל לשלב אותם בכיתה של 30, 28 - - -

<הגר פרי יגור:>
40, למה 20?

<היו"ר יעקב מרגי:>
אני לא הולך לקיצון. אני בכוונה לא הולך לקיצון. 

<הגר פרי יגור:>
בסדר, אבל זה המצב.

<היו"ר יעקב מרגי:>
 תאמינו לי שאני מפעיל את כל השרירים כדי ללכת לכיוון ואני רוצה שתתייחס לנקודה הזאת.

<זלי מרון:>
זאת לא הכוונה לקחת את אותם תלמידים ולשלוח אותם לכיתות שבהן הם לא מסוגלים להסתדר. בגלל זה גם דרך אגב אני ביקשתי שהרשות המקומית, זאת שתפתח, לא בגלל שחס וחלילה יש בכוונתי להתנער מאיזו שהיא אחריות, אלא מכיוון שהרשות המקומית היא זאת שמבצעת מיפוי ברמה השמית של תלמיד תלמיד, תוך פגישה עם התלמיד וההורים, במטרה לתפור לו את החליפה האישית המתאימה ביותר.

<קריאה:>
די, די עם החליפה.

<היו"ר יעקב מרגי:>
סליחה, סליחה. מה השם, תזכיר לי?

<זלי מרון:>
זלי.

<היו"ר יעקב מרגי:>
זלי. אתה רואה, לדוגמא את השם שלך לא זכרתי. זו ברכה. תקשיב זלי, אמרתי לך, אנחנו בוגרי הפקולטה של מדעי החיים. כולנו הורים, כולנו היינו תלמידים, כולנו מכירים את המציאות. זה לא בהכרח יעבוד ואני אעביר את רשות הדיבור לרשות המקומית. אני מכיר מה זה ועדות השמה. תאמין לי, אני מכיר את התהליך גם כן ואת הסגנון ואיך זה מתקיים ומה הרציונאל ומה מנחה את כולם באותו רגע של ועדת ההשמה. 

הילדים האלה, אני אומר לכם, זה שהם לא ברחוב או בסמוך, קצת דרומה, במתקן כליאה או במסגרות אחרות, או ברחוב ברמה שמהווים סיכון לעצמם ולאחרים, זה נס. חלקם, אני לא אומר כולם, חלקם. או שחלקם היו משלימים עם מר גורלם ואומרים אני נשאר אפס, אחיה אפס. יש גם ילדים כאלה, שהם לא הולכים לפשיעה אבל הם משלימים. 
<מירב בן ארי (כולנו):>
לא, יש גם כאלה שרק יוצאים לעבוד.

<היו"ר יעקב מרגי:>
יש פה מחקר, לא צריך להזמין אותו. מחקר שנתן את תוצאותיו במידת ההצלחה של המוסד הזה. ההורים האלה, המודאגים שיושבים כאן, חלקם, הם לא באים כי נוח להם יותר, הרי הם היו השמחים, המאושרים, הראשונים בשולחן הזה, אם הילד שלהם או הילדה שלהם היו משתלבים בתיכון במסגרת הכי טובה והיו, אתה יודע מה, והיו מיועדים לחמש יחידות מתמטיקה ואפילו להיות בנבחרת המצוינת, לדחוף אותם לאקדמיה.

<אילנה זגול:>
ההורים האלה הם של החקלאי, הם לא של הסדנאות. 

<היו"ר יעקב מרגי:>
תקשיבו, תעשי לי טובה. סליחה, מעדת פעם שנייה. 

<מירב בן ארי (כולנו):>
לא, אבל אי אפשר לשלוח ילד - - -

<היו"ר יעקב מרגי:>
סליחה, זה תירוץ? זאת תשובה? לא היית צריכה. לא היית צריכה. 

<מירב בן ארי (כולנו):>
סליחה רגע אדוני. אי אפשר לשלוח ילד לכיתת אומץ או לכיתת אתגר או לתלם, שזה הכיתות שהן יותר בקצה הרצף, לילד של מפתן. מי שלא מכיר, לא יכול להיקלט בכיתות של אומץ ותלם. אתם פשוט, אני מצטערת להגיד לכם - - -

<היו"ר יעקב מרגי:>
תודה. 

<מירב בן ארי (כולנו):>
ואת זה אני אומרת לך אחרי 10 שנים. מי שלומד במפתן כבר עבר את אומץ ותלם ואתגר ומב"ר והוא לא מתאים להן. הוא מתאים למסגרת הזאת. 

<היו"ר יעקב מרגי:>
תודה. אני אחזור למשרד החינוך. הרשות המקומית, בבקשה. 

<רן גלר:>
רן גלר, אני מזכיר וגזבר המועצה. ראשית אני רוצה להתנצל מטעם ראש המועצה, יש לו היום בדיקה רפואית והוא לא יכול היה להגיע.

<היו"ר יעקב מרגי:>
מקבל את ההתנצלות. יש לו עוד כמה נקודת זכות אצלי.

<רן גלר:>
הוא מאד רצה להגיע, אבל נבצר ממנו להגיע. אני רוצה רק לתקן שהיו ישיבות של הנהלת המועצה וישיבות של מליאת המועצה וזה אושר בהנהלת המועצה, וזה נדון - - -

<הגר פרי יגור:>
אחרי שפורסמה ההחלטה.

<היו"ר יעקב מרגי:>
הגר. 

<הגר פרי יגור:>
אני מצטערת, אבל זה לא נכון.

<היו"ר יעקב מרגי:>
הגר. אני לא בישיבת מועצה, עם כל הכבוד. 

<רן גלר:>
ההחלטה למיטב זיכרוני, וזה גם רשום בפרוטוקול כמובן, הייתה החלטה פה אחד בהנהלת המועצה. 
<היו"ר יעקב מרגי:>
זו עדיין לא תכלית הכל. אני מסייע לך. החלטה של מועצה - - -

<רן גלר:>
כן, כן, יש החלטה - - -

<היו"ר יעקב מרגי:>
לא לחינם הפוליטיקאים אמנם כעסו על ההחלטה הזו, שבחלק מהוועדות הממשלה, משרד הפנים - - - את משרד המשפטים, שיהיו גם פונקציות מקצועיות. אנחנו כשרוצים אומרים מה אתה רוצה, זו החלטה מקצועית. כשאין לנו החלטה מקצועית, מה אתה רוצה, זה עבר את 11 חברי המועצה. אותם פוליטיקאים "ידועים".

<רן גלר:>
כבוד יושב הראש, רק רציתי לציין את העובדה - - -

<היו"ר יעקב מרגי:>
אני רק עזרתי לך במחשבות שעולות לי כל הזמן. 

<רן גלר:>
הנושא הזה של הסדנאות נדון כבר שנתיים, והשאלה הזו – הסדנאות לאן – מלווה אותנו כבר בהרבה ועדות וזה לא נכון להגיד שזה נפל כרעם ביום בהיר. שנתיים אנחנו בוועדות ולומדים את הנושא ולאחרונה הגענו למסקנה חד משמעית שאנחנו רוצים לשנות כיוון, ומה שהיה היה מצוין, אבל אנחנו מאמינים שיכול להיות הרבה יותר טוב.
<קריאה:>
למי? למי?

<רן גלר:>
עכשיו אני רוצה להתייחס לכל הנושא של הסיבות הסמויות והגלויות. אני אפרט פשוט את כל הסיבות. הסיבה האמיתית והנכונה והיחידה זו הסיבה החינוכית ואנחנו אין לנו איזה רצון להפוך את המתחם למגורים או להפשיר או לעשות רווחים נדל"נים ואפילו גם לא להשכיר.

<היו"ר יעקב מרגי:>
אני מקבל, אני מאמין לך. איזו מסגרת חינוכית הולכת להיות?

<רן גלר:>
המתקן הזה מושקע בו כסף רב והוא משמש רק את מערכת החינוך ואפילו גם לא יושכר למערכת החינוך, אלא ישמש את מערכת החינוך של פרדס חנה. אוקיי, אז כל השאלות לגבי - - -

<היו"ר יעקב מרגי:>
סליחה, לא הקשבתי, הסיחו את דעתי. גנבו לי את העט פשוט. אז תחזור על זה, מה הולך להיות במתקן. 

<רן גלר:>
בבקשה, כן. אני רוצה לציין שעל אף הקרבה של המתחם לביג ולאזור התעשייה - - -

<היו"ר יעקב מרגי:>
ירדתי מזה, אין לי - - -

<רן גלר:>
הוא ישמש רק את מערכת החינוך של פרדס חנה. 

<היו"ר יעקב מרגי:>
אני נטול מחשבות קונספירטיביות. מה אתם הולכים לעשות. עכשיו, לו יצויר שכבר הסכמנו איתכם, מה עשיתם, אפילו אני לא רוצה לומר לך ש - - -

<רן גלר:>
זה ישמש או את מערכת החינוך הרגילה או המיוחדת של פרדס חנה.

<היו"ר יעקב מרגי:>
איזה רגילה? יש לכם תיכון אחד. 

<רן גלר:>
יש תיכון אחד, יש לנו הרבה בתי ספר יסודיים, יש 11 או 12 ויש גם בית ספר שרוצה להצטרף אלינו להיות בית ספר מוכר שאינו רשמי. 

<היו"ר יעקב מרגי:>
מר גלר, אתה יודע שהפרוטוקול רושם הכל. 

<רן גלר:>
בוודאי ובוודאי. בגלל זה אני כמו בבית משפט, אומר הכל בשבועה. אין שום בעיה.

<היו"ר יעקב מרגי:>
הפרוטוקול רושם. אוקיי. מה המענה החלופי שאתם מציעים לילדים האלה?

<רן גלר:>
המענה החלופי, כל ההשקעות של המועצה שביצענו עד היום, ויעידו פה המורים והמנהל, שאנחנו לא החסרנו מהצרכים של בית הספר, כל מה שיכולנו להשקיע והשקענו גם בפיתוח וגם בתכניות ואנחנו נמשיך להשקיע לפחות את אותו הסכום - - -

<היו"ר יעקב מרגי:>
לכן הם מביעים אמון במסגרת הנוכחית.

<יעל כהן-פארן (המחנה הציוני):>
איפה? הם יהיו בחקלאי?

<רן גלר:>
כן. רוב הילדים, אני מניח יהיו בחקלאי. אחר כך מנהלת אגף החינוך - - -

<איילת נחמיאס ורבין (המחנה הציוני):>
מאיפה שהם נשרו ממנה. 

<רן גלר:>
תוכל להתייחס לסוגיות הפדגוגיות. אני בכוונה לא רוצה להתייחס לסוגיה הפדגוגית. 

<היו"ר יעקב מרגי:>
אני אתן לה.

<רן גלר:>
אני אשאר בנושא המנהלי.

<היו"ר יעקב מרגי:>
המנהלי בלבד.

<רן גלר:>
לעניין בלבד. אבל אנחנו נמשיך להשקיע לפחות אותם סכומים מה שהשקענו עד היום, והשקענו הרבה, כולל הסעות על חשבוננו, כי משרד החינוך לא משתתף. השקענו ועשינו את הכל - - -

<איילת נחמיאס ורבין (המחנה הציוני):>
אבל משרד החינוך - - - 

<היו"ר יעקב מרגי:>
סליחה. אנחנו בוועדת החינוך והתרבות, וגם ספורט. זה לא אומר שנאמץ את היציעים של הכדורגל כאן. בבקשה, תמשיך. 

<רן גלר:>
אז אנחנו אומרים – נשקיע את כל הסכומים וגם מעבר לכך שכל ילד יצליח. 

<היו"ר יעקב מרגי:>
אני יכול לשאול שאלה? תראה, שלא תחשוב שאני משלים עם מר גורלי. אני לא משלים, אבל אני שואל שאלות. אני אדם רציונאלי. אותם ילדים שהם לא תושבי הרשות המקומית, אתם מתחייבים פה להמשיך לקבל אותם?

<רן גלר:>
יש ילדים שאנחנו מחויבים, אז אנחנו בטח נמצא פתרון.

<היו"ר יעקב מרגי:>
מה זה מחויבים? סליחה.

<רן גלר:>
ילדי היישוב וילדי המסגרות של הפנימיות של היישוב - - -

<היו"ר יעקב מרגי:>
זה בדין קדימה. אני שאלתי עכשיו - - -
<רן גלר:>
מי שיביע רצון להשתלב במסגרות שלנו, בוודאי אנחנו נקבל אותו.

<היו"ר יעקב מרגי:>
תושבי האזור שהיום המסגרות שלהם זה הסדנאות, זה המפתן - - -

<מירב בן ארי (כולנו):>
מביע רצון. 

<היו"ר יעקב מרגי:>
ירצו להשתלב - - -

<רן גלר:>
מי שירצה להשתלב בבית הספר החקלאי, במגמות הקיימות, במגמות שיפתחו, מגמות חדשות, יוכל לעשות את זה. 

<מירב בן ארי (כולנו):>
איך הוא ישתלב בבית ספר רגיל?

<היו"ר יעקב מרגי:>
אוקיי. שמעתי. מנהלת מחלקת החינוך נמצאת כאן? בבקשה.

<אילנה זגול:>
שלום, שמי אילנה, אני מנהלת אגף החינוך. אני דווקא אתחיל מהסוף ולא ממה שחשבתי להתחיל. הפרופיל של הילדים פה במפתן הוא קצת שונה מפרופיל של ילדים אחרים. אלה לא ילדים שעברו את כיתות אתגר ומב"ר ואומץ, ממש לא, אלא שהמתחם של הסדנאות עם מפתן, הוא חלק מבית הספר החקלאי ולכן, אתם יודעים, כשנפתחת מסגרת היא גם מתמלאת ובקשיים כאלה מסוימים של ילדים בקשיים כאלה ואחרים, העבירו אותם לסדנאות, אבל הם בהחלט ילדים. 

אני יכולה לומר שאני היום נפגשת, בימים אלה אנחנו נפגשים צוות כדי לבנות תכנית לילדים. אני באמת לא מתחילה ממה שרציתי להתחיל, אבל כיוון ששאלתם, אני נוגעת בשאלה הזאת.

<מירב בן ארי (כולנו):>
לא, זה מעניין מה שאת אומרת.

<אילנה זגול:>
אנחנו מחויבים לכלל התלמידים. גם לתלמידים של פרדס חנה-כרכור וגם לתלמידים החיצוניים שמגיעים אלינו. אנחנו ראשית מעלים את הכיתות, יש לנו שם שתי כיתות של חינוך מיוחד, שהן תעלנה ככיתה לחקלאי, עם המחנכת שלהם והסייעת שלהם. שתי כיתות של חינוך מיוחד, שמכילות כל אחת כ-10 תלמידים.

כיתות י"א-י"ב, אלה שעולים ל-י"א ואלה שעולים ל-י"ב, עולים ככיתה קטנה – 10 ילדים עם המחנכת שלהם ילמדו בבית הספר החקלאי, עם מעטפת תומכת נרחבת כמו חונך, כמו מענה בתחום הלימודי, כמו המחויבות שלנו. שוב, כל תלמיד נמצא במקום אחר, עם המחויבות שלנו ל-12 שנות לימוד, לחלק מהבגרויות וכדומה.

כך שהתלמידים האלה - - -
<מירב בן ארי (כולנו):>
כי הם לא יכולים לעשות - - -

<אילנה זגול:>
כי אחוז התלמידים במסגרת המפתן, סדנאות, ברובם לא הגיעו לבחינות הבגרות. הם לא נבחנו בבחינות הבגרות.

<מירב בן ארי (כולנו):>
לא, אבל אם המצב כזה אידיאלי, אז למה הם כל כך - - -

<היו"ר יעקב מרגי:>
מה האלטרנטיביות המקצועיות שאתם מציעים להם, מעבר לתעודת בגרות?

<אילנה זגול:>
אני מיד אענה על זה. אני מבטיחה לענות על השאלה הזאת, רק תנו לי - - -

<היו"ר יעקב מרגי:>
אני מבטיח לך לא לפספס, אבל השעון מאיץ בי. אני חייב לסיים. 

<אילנה זגול:>
אוקיי. אני רוצה לומר שאנחנו נתמכים בהחלטה הזאת על ידי האקדמיה, על ידי משרד החינוך ועל ידי מבחנים עולמיים שמוכיחים שמערכות סגרגטיביות מחלישות את החלשים ורק בתוך מערכות אינטגרטיביות הם נמשכים למעלה. 

<היו"ר יעקב מרגי:>
שיבוא הדוקטור הזה אלי. 

<איילת נחמיאס ורבין (המחנה הציוני):>
תלוי איזה חלשים.

<אילנה זגול:>
אוקיי, אני מבקשת כאן לומר שגם השטח מוכיח את זה. אנחנו סגרנו לפני שנתיים בית ספר מאד חלש, - - - מבחינת משרד החינוך. הכנסנו בית ספר חזק, שילבנו בו את התלמידים שלנו ואנחנו עוקבים. יש לי נתונים. דרך אגב, יש לי גם מכתבים, את קראת מכתב של אם - - -
<איילת נחמיאס ורבין (המחנה הציוני):>
יש לי הרבה מכתבים כאלה אגב.

<אילנה זגול:>
יש לי גם הרבה מכתבים שתומכים במהלך. אני רוצה להגיד לכם שהמסגרת הזאת היא מתויגת - - -

<ורד הרוש:>
לא מבית הספר.

<אילנה זגול:>
סליחה, כן מבית הספר ואני יכולה להראות את המכתבים האלה. סליחה, יש לי מכתבים שתומכים במהלך. יש הרבה תומכים במהלך הזה. המסגרת הזאת היא מתויגת, היא סטיגמטית. יש לנו קושי להכניס לשם תלמידים - - -

<היו"ר יעקב מרגי:>
תגידי, וכשהוא יושב בבית הספר החקלאי, הוא לא יהיה מתויג? מה את חושבת? תקשיבי, אני מוכן לקבל את הדברים שלך בכנות מלאה. אל תנסו לקחת אותי למצבים שאני כביכול אתלה בזה – או, באמת. תקשיבי, את יודעת מה - - -

<אילנה זגול:>
אנחנו לא מצליחים להכניס לשם ילדים. 

<איילת נחמיאס ורבין (המחנה הציוני):>
אני מתנצלת, פשוט מחכים לי בישיבה. 

<היו"ר יעקב מרגי:>
תתנצלי ועוד מעט אני אתנצל שלא מיציתי את הדיון. 

<איילת נחמיאס ורבין (המחנה הציוני):>
אני ממש מתנצלת.

<אילנה זגול:>
אני רק אשלים - - -

<איילת נחמיאס ורבין (המחנה הציוני):>
סליחה, הוא ייתן לך להשלים. שלא כמנהגי בדיון שאני יוזמת אותו, אני יוצאת לדיון לפני הסוף כי מחכים לי מגרמניה. אני באמת אומרת לכם, כבר ישבנו ואני לא מיציתי להקשיב את ההקשבה לרשות. אני מוכרחה להגיד לך, בדיוק כמו שאתה אמרת, יבואו אלי כל המומחים ויראו לי איפה אותם ילדים. בכל זאת אנחנו יודעים שעל הרצף יש קיצוני ברצף, ולילדים האלה, אותם אנחנו חייבים לראות איך מושכים למעלה ואני לא בטוחה שזה הפתרון שהרשות מציעה. 

תודה. 

<היו"ר יעקב מרגי:>
למה אני עצרתי אותך? תקשיבי, הקטע של הסטיגמה, היא קיימת, מה לעשות? אבל אנחנו כבר מחנכים את עצמנו לא להשתמש בסטיגמה. זה לא סטיגמה. ילד לא אשם שהוא נולד עם קשיים אובייקטיביים כאלה או אחרים. סליחה, לא כל האצבעות שוות. ואני אומר גם לכם משהו, זה לא חכמה, לכן הסטיגמה לא קיימת פה, עם כל הכבוד. זה חולשה של החברה - - -

<מירב בן ארי (כולנו):>
גם בבית הספר, בכיתה קטנה זה סטיגמה. 

<היו"ר יעקב מרגי:>
זו חולשה של החברה שבכלל משתמשת בטיעון הזה, אבל גם אם ניקח את הילד הזה, על החשש שאת מדברת ודווקא היא הנותנת, כשאני נמצא, אני עם הקשיים שלי נמצא במסגרת הזאת של מפתן, אני שווה בין שווים. אני מתמודד עם אותם - - -

<קריאה:>
נכון מאד.

<היו"ר יעקב מרגי:>
אמרתי לך שאני בוגר הפקולטה למדעי החיים. למה אתם מפריעים לי? סליחה, תקשיבו, אני שווה בין שווים ואני נוטה לקבל את התשובות שלכם, באמת, ולא ללכת למשהו קונספירטיבי. ואני בא ואומר לכם, אם זה הטיעון, זה לא די. נכון, יכול להיות שיש ילדים במפתן, בסדנאות, שעם קצת התאמות, אני יכול לשנות. יכול להיות. אני מוכן לקבל. אבל שתבואי ותגידי לי כולם. לא. 
<אילנה זגול:>
לא, אני - - -
<היו"ר יעקב מרגי:>
תני לי. כשתבואי להשתמש בטיעון של הסטיגמה – לא מקבל לגמרי. מוחלט. באופן מוחלט. אני עדיין אומר לך, הלוואי והיינו מגיעים לימים האלה שלא צריך את המסגרות האתגריות האלה. הלוואי והיינו שם. אבל אנחנו יודעים ואני מתמודד פה בדיונים פעם אחר פעם, פעם אחר פעם, על אותם ילדים שקופים בתוך התיכונים, באוטוסטראדות. אני קורא להם אוטוסטראדות של חינוך. הם נעלמים. הם לא קיימים. תפסיקו. 

תקשיבו, אני גם מסתובב בבתי ספר מתוקף תפקידי ואני רואה את העמדות שבנו לבתי הספר, כמו הדלפקים של בזק, לעוז לתמורה. אז יש דלפקים – ואין עוז ואין תמורה. יש את התמורה למורים, ומקרים הכי טובים ראיתי איזה תלמיד אחד או תלמידה שיושבים עם אחד, כשבית הספר מונה מאות של תלמידים. 

תקשיבו, החשש, והנה אני אומר לכם, אני לא מכיר את פרדס חנה, לא מכיר את הסיפור של מפתנים, פעם ראשונה אני נדרש לזה ואני אומר לכם, אני כולי בא מקטן, ויכול להיות, אתה יודע מה, יכול להיות שההורים לפעמים רוצים משהו והוא לא הכי טוב להם, אבל אני לא רוצה לצאת מהדיון הזה כשאני לא משוכנע, כשאני לא משוכנע שאני לא מפספס אפילו ילד אחד. אפילו ילד אחד. כל שכן שמדובר פה בעשרות של ילדים שבאים ואומרים סליחה, זו המסגרת.

יש פה אנשי מקצוע. יש לי פה אנשי מקצוע משירותי הרווחה, משרד הרווחה שאומר שעבור הילדים האלה זו המעטפת האידיאלית כרגע בשבילם.

<יעל כהן-פארן (המחנה הציוני):>
לא, אבל איך קיבלתם את ההחלטה הזאת בלי להתייעץ עם הרווחה.

<אילנה זגול:>
אבל אני עוד לא סיימתי. מיד אני אומר לך. 

<היו"ר יעקב מרגי:>
תנו לה לסיים. 

<אילנה זגול:>
אני נפגשתי עם מרבית הילדים כבר ועם ההורים שלהם. אני אומרת לכם כאן בוודאות מוחלטת, נכון שצריך מסגרת לילדי קצה, אבל 50% מהילדים שנמצאים שם, אם הם יהיו בחברה נורמטיבית - - -
<היו"ר יעקב מרגי:>
מקבל. מה עם ילדי הקצה. 

<אילנה זגול:>
ילדי הקצה, אנחנו גם מטפלים בהם אישית בכל אחד. ויש ילדים, בעיקר תלמידי י"א – י"ב, אני אתן כדוגמא, יש לי רשימה כמובן מסודרת, שרוצים להשלים את עיצוב השיער, או מה שנקרא ספרות, אנחנו כבר בקשר עם נעמ"ת בחדרה. 
<קריאה:>
זורקים - - -

<היו"ר יעקב מרגי:>
סליחה, גברתי, אני מבין אותך, אבל אל תתפרצי.

<אילנה זגול:>
אנחנו מטפלים בכל ילד. יש לנו מסגרת באור עקיבא, שוב, זה באמת לילדי קצה. אנחנו לא נזניח אף אחד. יש לנו - - -

<היו"ר יעקב מרגי:>
ריבונו של עולם, סליחה, אני פונה לרשות ולמשרד החינוך, אני אומר לכם תקשיבו, ישנה מסגרת, יש שם מסגרת תומכת, מסגרת שמצליחה. אני אומר, אתם לא יכולים לקבל החלטה כזו – בואו ניקח את מה שאפשר, את השאר נפזר לפי הצרכים? זה לא מסגרת תומכת. את מוצאת פתרונות קלים – לשלוח לאור עקיבא, לחדרה - - -

<אילנה זגול:>
זה הבודדים.

<היו"ר יעקב מרגי:>
הבודד והבודד עושה את הכלל. תקשיבו, אני אתן לך לסיים. אני הולך לסכם את הדברים בצורה ברורה, חד משמעית. אז תסיימי, אני לא רוצה להפסיק אותך באמצע.

<מירב בן ארי (כולנו):>
אני רק רוצה לשאול שאלה. בשבילך, שתעני. אני רואה שאת מנסה, אנחנו לא יוצאים פה חוצץ, חלילה. אני רק רוצה להבין, את אומרת דברים שהם דברי טעם. אני רק שואלת אותך – איך יכול להיות שיש כזאת דיכוטומיה בין התסכול שמוצג פה, לבין הדברים שאת אומרת.

<אילנה זגול:>
אני רוצה לומר לך – אין דיכוטומיה, כי כמו בכל שינוי, יש לו מתנגדים ויש לו תומכים. יש הרבה תומכים במהלך וגם מקרב ההורים יש לי מכתבים - - -

<היו"ר יעקב מרגי:>
מסכים איתך. מסכים איתך.

<אילנה זגול:>
באותה כמות שיש לחברת הכנסת. 

<קריאה:>
אבל את - - -

<אילנה זגול:>
אבל אני לא מצליחה לומר משפט. יש מכתבים, יש לי מכתבים - - -

<היו"ר יעקב מרגי:>
אמרת את זה. 

<אילנה זגול:>
לא, כי היא שאלה.

<היו"ר יעקב מרגי:>
השלמת את זה שבע פעמים. אמרת את זה.

<אילנה זגול:>
אני רוצה שוב לומר, אתם יודעים את זה בוודאי, אני לא מחדשת כלום. אנחנו מהמדינות הגבוהות בעולם שמסלילות במסגרות שלהם. אין לי ספק שחייבות להיות מסגרות כאלה לילדי קצה, אבל לא בכמות. מקודם נדמה לי שאת הזכרת. לא בכמות שיש כאן בכלל במערכת החינוך. אותם ילדים שאני אתן להם הזדמנות בחקלאי לסיים 12 שנות לימוד ולהגיע לבחינות הבגרות, הצלתי אותם. 

<היו"ר יעקב מרגי:>
הרגי המסגרת הזאת הוקמה בגלל שהם לא הצליחו בחקלאי. 
<אילנה זגול:>
לא. ממש לא. 

<היו"ר יעקב מרגי:>
למה לא? סליחה. 

<אילנה זגול:>
ממש לא. אני אומרת שוב, הילדים האלה - - -

<היו"ר יעקב מרגי:>
לא, אני אעצור את הדיון בלי סיכום. אין לי בעיה. רבותי, אני יכול לנעול את הדיון. הייתי צריך לנעול אותו בשתיים. אני יכול לנעול. אם תתפרצו, אני לא אמצה, אני נועל את הדיון בלי סיכום.

<אילנה זגול:>
אני חוזרת שוב, הילדים האלה לא עברו, הם לא הילדים שעברו את כל המסגרות והגיעו למקסימום.

<היו"ר יעקב מרגי:>
אני שואל אותך שאלה, את אשת חינוך, נכון - - -

<אילנה זגול:>
יש שם ילדים - - -

<היו"ר יעקב מרגי:>
רגע, רגע, גברתי, אני לא יכול לתת לך לתת את ההרצאה המלומדת שלך ויש לך אותה ואין לי ספק. לכן אני חייב לשאול את השאלות הנקודתיות ואת תצטרכי לתמצת את הנקודות. יש לך ניסיון בחינוך, זה התפקיד שלך. את מבינה שבשינוי הזה, אלא אם כן תגידי אני בטוחה שבשינוי הזה לא תיפגע שערה אחת של ילדה או ילדה. 
בשינוי הזה אנחנו עלולים למצוא את עצמנו - לא יודע לומר לך את הכמות המספרית כי אני לא עשיתי אבחון לילדים, לא מכיר את הילדים – למצוא את עצמנו שאולי סידרנו עשרה פה והצליחו וסידרנו עוד חמישה פה והצליחו, והשאר אני אאבד אותם. 
<אילנה זגול:>
אני אענה לזה ובזה אני אסיים. אנחנו ברשות מחויבים. לוקחים את זה כאתגר חברתי חינוכי, לצמצם את הפערים בין החלשים לחזקים. כשם שקיבלנו פרס חינוך ובין השאר אחד הנימוקים היה על מחויבות ואחריות בהובלת תהליכים, יש לנו כאן אחריות ומחויבות רבה לגבי כל ילד וילד. אני אישית כמנהל אגף החינוך, אעקוב אחרי ילד וילד שלא ינשור, שימצה את היכולות שלו, שיקבל את המעטפת שלו. זאת המחויבות שלנו, וכשאנחנו מחויבים – אין סיכוי שהמהלך הזה - - - ההצלחה - - -
<היו"ר יעקב מרגי:>
התחייבתם. תודה. אני לוקח את הדברים באמונה. התחייבת בשם 30 ילד. את לא יכולה להתחייב לי על ה-60 הנותרים. 

<אילנה זגול:>
אני אעקוב אחרי כלל התלמידים. 

<היו"ר יעקב מרגי:>
את לא יכולה. את לא יכולה. בואי תקשיבי.

<אילנה זגול:>
אני אענה לך גם על זה. תראה, יש לנו באמת מחויבות גם לתלמידים החיצוניים, אבל זה לא יכול לעמוד - - -

<היו"ר יעקב מרגי:>
זו לא אותה מחויבות.

<אילנה זגול:>
אבל זה לא יכול לעמוד בראש מערך השיקולים שלנו, כשיש שיקולים אחרים - - -

<היו"ר יעקב מרגי:>
יפה ולכן אני מבין אותך. הכרח שלא יגונה, לכן עומדת לי הזכות, מאחר שאמרה מירב שלימדה אותי היום, למדתי ממנה הרבה דברים, למדתי עוד משהו: הוא ראש עירייה, הוא לא ראש עיר. במילים אחרות היא רצתה לומר, מה שאנחנו היינו אומרים בשכונה, הוא לא השריף של השכונה והוא חלק בדיוק - - -

<קריאה:>
הוא מתנהג ככה, זה בסדר.

<היו"ר יעקב מרגי:>
לא, לא, הוא חלק מהגלובאלי. זה כמו שאני אומר לרון חולדאי, זה שאתה רשות חזקה ויציבה, זה לא בגלל שאתה הכי מוכשר. אתה מוכשר, אתה גבוה, נאה, היית טייס וזה, אבל גם המדינה השקיעה בך שם, הביאה לך את הקריה והביאה לך בתי חולים ומוזיאונים והכל, וזה עוזר לך להיות רשות יציבה. ונתנה לך גם את יפו והחזירה לך את תל אביב והמשאב הוא לא משאב שלך לבד. ככה, זו ההסתכלות שלי כנבחר ציבור.

המשאב בפרדס חנה הוא לא משאב של חיים געש לבד ומליאת המועצה ככל שתהיה פה אחד. ולכן אני אומר, יש לי פה, כיושב ראש ועדת החינוך, התרבות והספורט של כנסת ישראל, אחריות כללית לכל ילדי המוסד אותי. לא מעניין אותי אם הם תושבי פרדס חנה-כרכור. לא מעניין אותי. 

עומדת הזכות לראש הרשות לקבל החלטות לעשות שינוי, עומדת לו הזכות. ואתם יודעים מה, אם לא זיהיתי, בואו נאמר שלא זיהיתי מניעים אחרים כרגע. שמעתי את אלה מחד, זו מילה מול מילה, אני לא חוקר כאן. אני לא בשלב הזה שאני יכול להגיד לכם זיהיתי מניעים, בסדר? אני לא אוכל להרשות את זה. אני לא אסכן פה. אני לא אוכל להרשות את זה. 

אני אומר אמירה חד משמעית – אני אדרוש גם משרד החינוך להיות מעורב אישית ומהמנכ"לית להיות מעורבת, לקבל הסברים איך הם מאפשרים להניח את דעתי שאכן יינתן המענה המיטבי, המיטבי, במקסימום לאותם ילדים. כי אמרתי, רבותי, על ה-110 תלמידים האלה יש עוד אלפים שלא זכו לטיפול הזה. אז לפחות עליהם אני חייב לשמור. אני חייב לשמור ואנחנו נאמר את זה.

אני אסכם בצורה כזו, יסלחו לי כל אלה שיש להם עוד הרבה מה לומר. אני חושב שהיה סך הכל דיון שהרבה דובר ואפשרתי גם לשחרר לכולם. בדרך כלל לא כל מי שמוזמן חייב לדבר בוועדה.

אני יכול רק להצר. אם חיים געש היה מגיע לדיון, אני מצר על כך - אני מבין שהוא לא יכול היה – היינו שומרים דברים יותר, איך אומרים, להסתכל לו בלבן שבעיניים, לשמוע את הנחרצות. זה לא דומה, למרות שהוא יעיל ועשה גזבר ומזכיר. זו פעם ראשונה שאני שומע על זה. יפה. אני לא ציני. אני אמרתי משהו בציניות? יפה. 
הרשות המקומית גם שלחה לכאן את מנהלת המחלקה. מבחינת הרשות המקומית היא גילתה אחריות, באה לדיון באומץ. 

משרד החינוך, אני באמת לא מבין את החינוך ההתיישבותי, וזה חלק מהסיכום – החינוך ההתיישבותי. גם ככה הוא הולך מצטמק ורע לו על הנדיבות שלו לשחרר. שמעתי - - -

<אילנה זגול:>
אני יכולה - - -

<היו"ר יעקב מרגי:>
לא, לא, את לא יכולה לדבר בשמם. אם הם ירצו לדבר, שיבואו - - -

<אילנה זגול:>
לא, אבל בתור נציג של המועצה, לא שלהם.

<היו"ר יעקב מרגי:>
סליחה, שמעתי את ההסבר. אני חושב שההסבר מניח את דעתי בפרמטרים, אבל החינוך ההתיישבותי היה צריך להופיע לדיון הזה. אני חושב שצמרת משרד החינוך, כשיש דיון כזה על סכנה לעתידו של בית הספר, ברמה של מנהלת מחוז צריכה להגיע. היא שלחה, יפה. גם צמרת משרד החינוך הייתה צריכה להגיע לכאן ואני חושב שזה חבל שלא כך, כי היינו יכולים להיות יותר ממוקדים בסיכום.

ואני אומר לכם, הסיכום יהיה כזה:

הוועדה כמובן שמעה את כל חרדת ההורים, את חרדת תושבי העיר ואנשי משרד הרווחה, חשוב, בעלי המקצוע, אנשי המשרד. בדרך כלל אני כותב תוך כדי, אבל הייתי חייב להיות מרוכז בדיון, לא הספקתי. אני אומר את זה ומנהלת הוועדה תנסח את הסיכום ברוח הדברים האלה.

הוועדה שמעה את נציגי משרד הרווחה והשירותים החברתיים ואת אנשי הרשות, את המתנדבים מאגודת הידידים, הורים מודאגים, אזרחים מודאגים תושבי פרדס חנה-כרכור, על הסכנה ועל עתידו של בית הספר ברנקו וייס, נכון?

<קריאה:>
סדנאות. מפתן. 

<היו"ר יעקב מרגי:>
סדנאות, חקלאי, מפתן, ברנקו וייס. החיים כל כך קשים ומסבכים אותם עוד יותר. ושמענו את החששות ושמענו גם כיוונים שיש חשש שיש מניעים לא הכי מקצועיים בקטע הזה. שמענו שהעירייה קיבלה את ההחלטה בהליך מנהלי לכאורה תקין. אבל אני הייתי שמח לשמוע גם חוות דעת מקצועיות מעבר. 

בוודאי שמנהלת מחלקת החינוך היא אשת מקצוע בתחום החינוך, אבל אין ספק שהעבודה שהייתה צריכה להיעשות כאן היא עבודת מטה, לבחון, לראות. לפחות כשבאים לדיון לבוא עם נייר עמדה שנוסח אחרי עבודת מטה, שבאה ואומרת מיפינו את הצרכים, מיפינו את היכולות, יש לנו יכולות לטפל וכו', אבל לא קיבלתי את זה. יש הבטחה. יש הבטחה של מנהלת מחלקת החינוך שהם מחויבים לכל ילד וילד, לנסות לשבץ אותם במסגרת מתאימה.
אין ספק שבמסגרות שאתם מציעים אין את אותן אפשרויות שיש היום בסדנאות, שחלק מההורים יודעים שהילדים שלהם לא יכולים ללכת לעיצוב, לא לאדריכלות נוף ולא לדברים כאלה ואחרים; ובטח ובטח לא מסתפקים בתג"ת – תעודת גמר תיכונית. אז הוא יקבל ציון טוב בתלמידאות, אבל עם זה הוא לא יכול לצאת החוצה עם כלום. 

לפחות, ואני מעריך, אני אומר לכם, אני מעריך הורים שעדיין משלימים, כי לפעמים הורים מדחיקים וגורמים עוול לילדים שלהם ושמים אותם במסגרות כאלה, העיקר שלא לתייג אותם והם משלימים עם זה ודוחפים ונאבקים כדי שהילד שלהם ייצא עם מקצוע נגרות ומסגרות, מועיל לחברה, מועיל לחיים, מועיל לעצמו והוא יועיל למשפחתו בעתיד.

ולכן אני קורא למשרד החינוך לעשות הכל לא לסגור את המסגרת הזו, ואם הולכים לסגירת המסגרת, הוועדה מבקשת תקבל לידיה מסמך מפורט על כל תלמיד ותלמיד והחלופות שמוצעות לו בטרם ייסגר המוסד.

תודה רבה. הישיבה נעולה. 

<הישיבה ננעלה בשעה 14:20.>

